Rakam Najib kena kompaun berkempen, pegawai iring maki wartawan

Seorang wartawan didakwa menjadi mangsa dimaki seorang pegawai yang mengiringi Datuk Seri Najib Razak semasa berkempen pada Pilihan Raya Negeri (PRN) Johor kerana merakam bekas Perdana Menteri itu sedang dikompaun kerana melanggar prosedur operasi standard (SOP).

Insiden tersebut menurut laporan Malaysiakini berlaku semasa Najib sedang bersama calon Tangkak dari BN/MCA Ong Chee Siang yang berkempen di Pusat Penjaja Tangkak Jaya.

Portal tersebut melaporkan insiden itu disaksikan seorang saksi yang memberitahu wartawan tersebut dimaki ketika mahu merakam sepasukan anggota pegawai dari Jabatan Kesihatan cuba mendekati rombongan Najib.

“Apabila (lelaki berbaju hijau itu) menyedari seseorang sedang mengambil gambar, dia menghampiri seorang wanita yang mempunyai bukti bahawa dia adalah petugas media, dan memintanya memadamkan gambar yang diambil itu.

“Saya dengar wanita itu enggan berbuat demikian dan sebaliknya bertanyakan identiti individu tersebut. (Individu berbaju hijau itu) menjawab bahawa dia adalah pegawai Najib dan berulang kali berkata ‘Najib bos saya’.

“Terjadi pertikaman lidah antara mereka dan lelaki itu menggunakan (bahasa kesat) iaitu F-word terhadap wanita berkenaan. Malah, dia mendekatkan dirinya ke arah wanita itu. Dia sangat bongkak.

“Wartawan itu meminta lelaki tersebut supaya menjarakkan diri. Tetapi lelaki itu berulang kali membalas dengan F-word. (Pertengkaran) berakhir dengan kedua-duanya membuat panggilan telefon,” kata saksi kejadian menurut laporan portal itu.

Laporan itu juga mendakwa saksi memberitahu ketika menyaksikan kejadian itu cuba untuk mengambil gambar tetapi berhenti berbuat demikian kerana ketakutan selepas melihat keberangan lelaki berbaju hijau itu.

Katanya, dia kemudian mendekati pegawai jabatan kesihatan di kawasan tersebut dan mendapati mereka cuba mengeluarkan denda kepada Najib atas kesalahan yang dilakukan pada 26 Feb.

“Lelaki berbaju hijau itu tidak patut membuat kecoh dengan menghalang wartawan itu dan memakinya.

“Jika Najib melanggar protokol Covid-19, mengapa melindunginya? Ini sudah melampau kerana menggunakan perkataan sedemikian (F-word) kepada media.

“Mungkin dia berasa tidak puas hati, tapi dia tidak sepatutnya buat macam itu,” kata saksi tersebut.

Kenyataan tersebut turut disahkan oleh beberapa individu lain yang hadir di lokasi yang sama pada kejadian berkenaan.

Najib sedang giat berkempen untuk BN dan dia sering dilihat dikerumuni oleh orang ramai yang mahu bergambar dengannya dan diiringi penyokongnya.

PRN akan diadakan pada Sabtu ini.


SPRM yakin pegawai penguat kuasa lindungi sindiket tipu pelaburan

Pegawai penguat kuasa tempatan mungkin telah disogok untuk menutup mata terhadap sindiket penipuan antarabangsa yang ditumpaskan oleh Suruhanjaya Pencegahan Rasuah Malaysia (SPRM) dan Jabatan Imigresen Malaysia (JIM), kata Ketua Pesuruhjaya SPRM, Tan Sri Azam Baki.

“Saya tidak boleh mendedahkan banyak sekarang, tetapi kami yakin pihak berkuasa tertentu melindungi mereka.

“Bagaimana cara mereka dilindungi kami belum tahu lagi tetapi kami sedang menyiasat lebih lanjut,” katanya.

Azam berkata pada sidang media di ibu pejabat SPRM di Putrajaya hari ini (Khamis, 23 Februari 2023), bahawa anggotanya menemui beberapa nama dalam dokumen yang disimpan sindiket itu ketika beberapa siri serbuan pada 21 Februari (Selasa).

“Kami tidak menolak kemungkinan ada anggota penguat kuasa tempatan yang menawarkan perlindungan kepada sindiket,” kata Azam menurut laporan The Star.

Ketika ditanya mengapa polis tidak terlibat dalam operasi bersama itu, Azam berkata mereka membuat keputusan itu memandangkan kes itu membabitkan kesalahan yang dilakukan di bawah Akta SPRM dan Akta Imigresen.

“Jabatan Imigresen adalah pihak berkuasa yang tepat, memandangkan pesalah kebanyakannya warga asing, manakala jabatan juga mempunyai Pasukan Taktikal Khas (Pastak) untuk membantu serbuan,” katanya.

Semalam, media melaporkan sekurang-kurangnya 81 individu dan suspek disyaki ada kaitan dengan sindiket pelaburan antarabangsa didalangi warga Britain ditahan dalam Op Tropicana SPRM dan JIM.

Serbuan serentak operasi itu dilakukan ke atas 24 premis, termasuk tiga pusat panggilan, syarikat dan kediaman anggota sindiket terbabit di sekitar Lembah Klang dan Pulau Pinang, tanpa kehadiran pihak polis.

Azam berkata, dalang utama sindiket itu dikenal pasti sebagai lelaki dari United Kingdom (UK) berusia lewat 40-an.

“Mengikut maklumat yang diterima daripada Agensi Jenayah Kebangsaan, lelaki itu mempunyai rekod kegiatan penipuan dan dikehendaki di UK.

“Op Tropicana ini dijalankan berikutan risikan yang dikumpul daripada agensi penguatkuasaan undang-undang di Australia dan United Kingdom,” katanya.

Tambah Azam, penipu ini telah beroperasi di Malaysia sejak 2019 dan berkata SPRM turut menerima kenyataan daripada beberapa mangsa yang kebanyakannya berasal dari Australia.

“Siasatan kami mendedahkan sindiket itu menyasarkan mangsa sama ada dari Australia atau United Kingdom. Mereka dipercayai mengaut sekurang-kurangnya RM200 juta daripada aktiviti mereka sejak bermula empat tahun lalu,” katanya.


Perabot dibawa keluar dari Seri Perdana ada di gudang, kata Najib

Datuk Seri Najib Razak mengakui membawa perabot keluar dari kompleks Seri Perdana dan masih disimpan di gudang, ia susulan pendedahan perabot di kediaman rasmi Perdana Menteri (PM) itu yang dipindahkan sebelum ini.

Bekas PM itu berkata sedia memulangkan perabot tersebut kepada kerajaan secara percuma kerana tidak digunakan langsung memandangkan masih berpuas hati dengan apa yang sudah ada di rumahnya.

“Ia tak digunakan langsung. Jika kerajaan ada niat, saya setuju untuk berikan secara percuma kepada kerajaan.

“Hanya perlu berhubung dengan pegawai saya dan datang ke warehouse untuk pilih,” katanya dalam hantaran Facebook hari ini.

Najib terasa hati apabila dikaitkan dengan kerosakan yang berlaku di kompleks Seri Perdana kerana lama menetap di kediaman tersebut sebelum ditendang keluar selepas Pilihan Raya Umum Ke-14 (PRU-14).

Isu kompleks Seri Perdana menjadi kontroversi selepas kerja baik pulih yang dijalankan terpaksa menelan belanja yang tinggi.

Menerusi gambar-gambar yang tular dalam media sosial, kerosakan dialami di Seri Perdana melibatkan struktur dalam dan luaran bangunan tersebut.

Untuk rekod, Tan Sri Muhyiddin Yassin semasa menjawat jawatan PM tidak mendiami kompleks tersebut, malah Tun Dr Mahathir Mohamad semasa menjadi PM Ke-7 juga tidak menetap disitu.

Kompleks tersebut dibina pada 1997 dan siap pada 1999, di atas tapak seluas 42.5 ekar mengikut kontur anak bukit dengan mengekalkan struktur geografi alam semula jadi selaras dengan konsep perancangan Putrajaya sebagai sebuah Bandaraya Taman.

Kos pembinaannya juga mencecah puluhan juta ketika itu, malah kompleks sebesar itu juga pastinya memerlukan penyelenggaraan dan penjagaan yang menelan belanja tinggi. Jurutera pembinaan pasti tahu kos dan belanja yang diperlukan untuk memastikan bangunan sebesar itu dapat bertahan lama.

Dalam satu kertas makluman berhubung justifikasi Jabatan Perdana Menteri (JPM) dan Jabatan Kerja Raya (JKR) berhubung isu kos ubah suai di Seri Perdana, antara perkara yang dibangkitkan berhubung perolehan perabot yang terpaksa dijalankan susulan permintaan mantan PM, Najib.

“Kompleks Seri Perdana dinaik taraf berdasarkan status fizikal kompleks tersebut yang memerlukan pengubahsuaian hiasan dalaman, pembaikan teknikal serta perolehan perabot/aset yang mana pada ketika ini sebahagian besar perabot/aset sedia ada di Kompleks Seri Perdana sedang dipindah keluar atas permintaan mantan Perdana Menteri keenam,” kata laporan tersebut yang dilihat Agenda Daily.

Untuk rekod, kertas laporan tersebut tular juga dalam media sosial.


Mangsa banjir di Batu Pahat berkurangan kepada 197 orang

Jumlah mangsa banjir di daerah ini berkurangan kepada 197 orang malam ini berbanding 232 orang yang direkodkan pagi tadi.

Jawatankuasa Pengurusan Bencana Daerah (JPBD) dalam kenyataan memaklumkan setakat 8 malam,  terdapat 49 keluarga masih ditempatkan di Pusat Pemindahan Sementara Sekolah Menengah Kebangsaan Seri Gading di sini yang dibuka sejak Rabu lepas, lapor Bernama.

Menurut JPBD kesemua mangsa melibatkan penduduk dari Taman Sri Panchor, Kampung Sengkuang, Kampung Baru Sri Gading, Pekan Seri Gading dan Kampung Seri Tanjung.

Banjir berlaku disebabkan pertembungan hujan lebat bermula 1.30 pagi hingga 5.30 pagi, Rabu lepas dan fenomena air pasang.


Kapal perang AS ‘perhati’ angkatan laut China

Tentera Amerika Syarikat (AS) semalam terbabit dalam apa yang disebut sebagai ‘perang simulasi’ selepas pertembungan terbaharu kapal perangnya dengan kapal tentera laut China.

Kedua-dua negara sebelum ini mengerahkan angkatan perang ke Laut China Selatan dan Laut China Timur, diketuai oleh kapal pengangkut pesawat kelas Nimitz USS Theodore Roosevelt (CVN-71), dan kapal pengangkut Liaoning.

Pada Ahad, AS menyiarkan gambar yang menunjukkan kapal pemusnah peluru berpandunya, USS Mustin membayang angkatan perang Liaoning – satu tindakan yang disifatkan oleh penganalisis sebagai mesej jelas kepada China.

Gambar yang diambil Isnin minggu lalu di Laut China Timur menunjukkan kapten USS Mustin, Komander Robert J Briggs dan timbalannya, Richard D Slye melihat Liaoning yang jaraknya hanya beberapa ribu ela dari mereka.

“Di dalam gambar itu Komander Briggs dan S Slye dilihat begitu santai memerhati Liaoning, sekali gus seperti memandang ringan kepada rakan sejawat mereka,” kata bekas jurulatih Akademi Tentera Laut Taiwan, Lu Li-shih.

Ketua Pengarang Kumpulan majalah pertahanan Kanwa Defence Review berpangkalan di Kanada, Andrei Chang berkata, gambar itu dengan jelas memberi amaran kepada China bahawa AS telah diberitahu secara terperinci mengenai angkatan Liaoning.

Kumpulan penyelidik strategik situasi Laut China Selatan pula berkata, sejak Ahad lalu USS Mustin mengikut pergerakan angkatan Liaoning melalui Laut China Selatan dan Laut China Timur.

Sementara itu, AS dan sekutunya Filipina akan mengadakan latihan bersama membabitkan ratusan anggota tentera dua minggu lagi, kata ketua tentera Filipina, Lt Jeneral Cirilito Sobejana.

Kira-kira 700 anggota tentera AS dan 1,300 tentera Filipina akan mengambil bahagian dalam latihan bersama ‘Balikatan’ – ujian tahap kesiapsiagaan tentera berdepan kecemasan seperti bencana alam dan serangan militan. – Agensi


Penulis artikel ‘Bagaimana cara bunuh suami anda’ bersalah bunuh suami

Seorang penulis novel romantik yang juga menulis sebuah artikel berjudul ”Bagaimana cara bunuh suami anda’, didapati bersalah membunuh suaminya pada 2018 lalu.

Juri mahkamah di Portland, Oregon, Amerika Syarikat (AS) mensabitkan Nancy Crampton Brophy dengan pembunuhan tahap kedua apabila menembak mati Daniel Brophy pada Jun 2018.

Perbuatannya didakwa didorong oleh masalah wang dan polisi insurans hayat, menurut pendakwa raya, lapor KOIN-TV.

Ketika perbicaraan Nancy menyatakan dia tidak mempunyai sebab untuk membunuh suaminya dan bahawa masalah kewangan mereka telah diselesaikan dengan menunaikan sebahagian daripada pelan simpanan persaraan Daniel.

Pada 2 Jun 2018, Brophy yang juga seorang cef ditemui mati di dapur di Insititu Kulinari Oregon.

Nancy ditahan pada 5 September 2018 dan telah dipenjarakan sejak itu.

Ketika perbicaraan, Detektif Anthony Merrill, salah seorang penyiasat utama kes itu, memberi keterangan ada petunjuk bahawa Nancy sebagai suspek.

Nancy dilihat memandu ke dan dari institut kulinari itu dan dirakam oleh rakaman kamera pengawasan, menurut dokumen mahkamah dan keterangan saksi.

Senjata api yang digunakan ketika tembakan dilepaskan hingga menembusi jantung Daniel, tidak pernah ditemui, menurut penyiasat.

Dua kelongsong peluru ditemui berhampiran mayatnya, namun senjata api dalam simpanan Nancy bukan yang digunakan dalam kejadian itu.

Nancy mengakui bahawa dia telah menukar laras pistol yang digunakan.

Dia mendakwa laras pistol asal telah hilang semasa barang-barangnya dipindahkan keluar dari rumahnya ketika dia berada di dalam penjara.

Pendakwa raya percaya Nancy menggunakan laras ganti senjata lain untuk melakukan pembunuhan itu, kemudian melupuskannya bagi mengelak ia ditemui dan digunakan sebagai bukti.

Hukuman terhadap Nancy akan diputuskan pada 13 Jun.


Peguam Najib beritahu taklimat UMNO RM42j dari Arab Saudi. Apa kata mahkamah?

Peguam kanan Tan Sri Muhammad Shafee Abdullah masih mendakwa wang RM42 juta yang masuk ke dalam akaun bank anak guamnya Datuk Seri Najib Razak, adalah derma daripada kerabat diraja Arab Saudi, walaupun mahkamah membuat keputusan dan penilaian sebaliknya.

Shafee membuat dakwaan itu ketika dijemput memberi ucapan pada taklimat khas UMNO di Pusat Dagangan Dunia di ibu negara hari ini (Sabtu, 27 Ogos 2022) yang dihadiri ketua-ketua bahagian dan cawangan parti itu.

Najib ketika fasa rayuan akhir berhubung kes penyelewengan dana RM42 juta milik SRC Internasional Sdn Bhd (SRC) di Mahkamah Persekutuan pada 25 Julai membuat kejutan dengan memberhentikan khidmat Shafee dan peguam daripada firma Tetuan Shafee & Co daripada mewakilinya.

Shafee mendakwa perjanjian itu dibuat ketika pertemuan Najib dengan Almarhum Raja Arab Saudi, Raja Abdullah, yang turut dihadiri dua menteri dan seorang duta.

“Ia bukan kerana dia sayangkan Najib, tetapi dia sangat suka bagaimana Najib menjaga Malaysia,” katanya menurut The Star.

Kenyataan beliau dilihat menyanggah keputusan Mahkamah Rayuan pada Disember tahun lalu bahawa tiada bukti langsung menunjukkan RM42 juta itu datangnya daripada atau mungkin datang daripada keluarga diraja Arab Saudi.

Malah, tiga panel hakim Mahkamah Rayuan itu menganggap pembelaan Najib kononnya menerima derma daripada keluarga diraja itu adalah dongengan umpama Hikayat Seribu Satu Malam.

Dalam penghakiman bertulis setebal 308 muka surat, Hakim Mahkamah Rayuan Datuk Abdul Karim Abdul Jalil yang bersidang bersama Hakim Datuk Has Zanah Mehat dan Hakim Datuk Vazeer Alam Mydin Meera berkata, kisah derma Arab itu tidak lain hanyalah rekaan yang langsung tidak mempunyai kredibiliti.

“Kisah ini malah lebih dongeng daripada kisah Hikayat Seribu Satu Malam, bukan hanya tidak ada kredibiliti, malah dongeng ini bercanggah, dan ditolak oleh keterangan berdokumen,” katanya.

Panel hakim itu memutuskan bahawa tidak ada bukti langsung yang menunjukkan RM42 juta datangnya daripada, atau mungkin datang daripada keluarga Diraja Arab Saudi, malah tidak ada asas yang munasabah bagi perayu untuk mempercayainya.

“Dana ini datang daripada SRC International Sdn Bhd, dan ia telah dibuktikan. Perayu (Najib) mendakwa bahawa beliau mengandaikan dana yang masuk ke dalam akaunnya itu adalah derma daripada keluarga Diraja Arab.

“Bagi menyokongnya, rujukan dibuat kepada beberapa surat bertulisan Arab yang dikatakan ditulis oleh Putera Arab Saudi Abdulaziz Al-Saud bagi pihak Raja Arab Saudi.

“Bagaimanapun penulisnya tidak dipanggil, dan ketulenan surat-surat ini tidak dibuktikan dalam perbicaraan ini. Kandungan surat-surat ini adalah keterangan dengar cakap yang tidak diterima masuk,” kata hakim.

Berhubung dua siaran akhbar oleh Peguam Negara pada 2016, Tan Sri Mohamed Apandi Ali yang memutuskan bahawa Najib tidak terlibat dengan sebarang aktiviti jenayah berkaitan SRC International, serta dananya, di samping kes derma RM2.6 billion, hakim itu berkata ia tidak bernilai, sehinggakan walaupun selepas dua siaran akhbar berkenaan, Suruhanjaya Pencegahan Rasuah Malaysia (SPRM) masih terus menyiasat sumber dana yang dikatakan dari Arab Saudi itu bagi memastikan sekiranya RM2.6 bilion yang masuk ke akaun perayu adalah derma.

“Pegawai SPRM pergi ke Arab Saudi untuk menyiasat perkara itu, namun gagal mendapatkan sebarang pengesahan daripada pihak yang dikatakan penderma Arab, dalam bentuk bukti yang boleh diterima.

“Oleh itu siaran akhbar Mohamed Apandi itu tidak boleh diterima untuk membebaskan Najib daripada kesalahan, dan ia juga tidak boleh membuktikan pendakwaan salah.

“Pandangan Mohamed Apandi yang dibuat pada sidang media itu, adalah mengenai hal ehwal negara sehingga 26 Januari 2016, semasa siasatan sedang berjalan.

“Sudah tentu kenyataan pramatang itu tidak boleh mengikat Peguam Negara selepasnya daripada menggunakan kuasa-kuasa pendakwaannya apabila bukti-bukti tambahan telah dikumpul,” katanya.

Hakim itu berkata Najib tidak mengambil sebarang langkah untuk menyiasat aliran dana yang masuk ke dalam akaunnya, sebaliknya telah dilihat seolah-olah bergantung kepada apa yang ahli perniagaan dalam buruan Low Taek Jho atau Jho Lo katakan kepada beliau, mengenai sumber dana… itu saja.

“Pada masa itu beliau adalah Perdana Menteri dan mempunyai setiap peluang termasuk saluran rasmi kerajaan untuk membuat pertanyaan dan mengesahkan sekiranya dana itu sememangnya benar-benar datang daripada keluarga Diraja Arab Saudi. Perayu tidak mengambil sebarang langkah sekalipun bagi mengesahkan kebenaran sumber seperi yang dimaklumkan kepadanya oleh Jho Low,” katanya.

Pada 18 Disember 2021 panel hakim Mahkamah Rayuan itu sebulat suara mengekalkan sabitan dan hukuman penjara 12 tahun dan denda RM210 juta yang dijatuhkan ke atas Najib bagi kesalahan menyeleweng RM42 juta dana SRC International.

Mereka membuat keputusan itu selepas menolak rayuan Najib untuk mengetepikan sabitan dan hukuman yang dijatuhkan oleh Mahkamah Tinggi Kuala Lumpur pada 28 Julai 2020.

Pada 23 Ogos lalu, Mahkamah Persekutuan menolak rayuan akhir Najib, sekali gus menghantar bekas Presiden UMNO itu ke Penjara Kajang untuk menjalani hukuman 12 tahun.


Polis siasat penganjur perhimpunan solidariti Muhyiddin di Putrajaya

Polis telah mengenal pasti penganjur dan beberapa individu yang menganjurkan perhimpunan solidariti untuk bekas Perdana Menteri Tan Sri Muhyiddin Yassin di pekarangan Ibu Pejabat Suruhanjaya Pencegahan Rasuah Malaysia (SPRM) di Putrajaya pada Khamis lepas.

Ketua Polis Kuala Lumpur Datuk Azmi Abu Kassim berkata kesemua mereka akan dipanggil dalam tempoh terdekat bagi membantu siasatan, lapor Bernama.

Beliau berkata polis juga telah membuka kertas siasatan kes berkenaan dan akan dirujuk kepada Timbalan Pendakwaraya untuk tindakan selanjutnya.

“Siasatan kes berkenaan sedang dijalankan dan kami akan panggil mereka yang terlibat untuk diambil keterangan kes ini,” katanya dalam sidang media selepas menghadiri Majlis Town Hall Discussion sempena Hari Polis ke-216 di sini hari ini.

Pada Khamis lepas, Muhyiddin dipanggil ke SPRM Putrajaya untuk dirakam percakapan bagi melengkapkan proses siasatan akhir berhubung Program Jana Ekonomi Pemerkasaan Kontraktor Bumiputera Berwibawa (Jana Wibawa) dan isu berkaitan.

Pada hari yang sama, beliau ditahan sebelum dibebaskan dengan jaminan SPRM.


Rumah ibadat, sekolah agama banyak rosak akibat banjir di Selangor

Jabatan Agama Islam Selangor (JAIS) menerima laporan sebanyak 120 rumah ibadat seperti surau dan masjid serta termasuk sekolah agama mengalami kerosakan teruk akibat bencana banjir yang melanda di negeri itu sejak Jumaat lalu.

Menurut pengarahnya, Datuk Mohd Shahzihan Ahmad, berkata semua institusi terbabit mengalami kerosakan dan memerlukan penyelenggaraan serta baik pulih dengan segera.

Setakat jam 10 pagi semalam, beliau berkata, JAIS mengenal pasti 30 masjid, 60 surau serta 30 sekolah agama terjejas teruk, dengan hampir keseluruhan karpet di masjid dan surau terbabit rosak.

“Selain itu, kelengkapan elektrik, sistem pembesar suara, sejadah, mashaf al-Quran, kitab (bahan bacaan), perabot, peralatan masjid, siling dan bumbung masjid juga memerlukan kerja pembaikan agar dapat kembali berfungsi dengan segera,” katanya dalam satu kenyataan.

Justeru, Mohd Shahzihan berkata, jawatankuasa khas JAIS peringkat negeri dan daerah ditubuhkan serta-merta bagi menyelaras jenis serta bentuk bantuan kepada mangsa banjir.

Katanya, jawatankuasa itu turut membabitkan Majlis Agama Islam Selangor (MAIS), Lembaga Zakat Selangor (LZS), Yayasan Islam Darul Ehsan (YIDE) dan Teraju Ekonomi Asnaf (TERAS),” katanya.

Beliau berkata, jawatankuasa yang bermesyuarat pagi semalam antara lain bersetuju untuk mengambil langkah segera menyalurkan pelbagai bentuk sumbangan mengikut skop dan jenis bantuan kepada mangsa banjir di pusat pemindahan sementara (PPS) dan seterusnya pada peringkat pascabencana.

Selain itu, katanya, jawatankuasa khas terbabit membuat keputusan untuk menyalurkan bantuan kelengkapan 210 unit ‘water jet’ bagi kemudahan masjid, surau dan sekolah, serta bantuan keperluan makanan basah di semua PPS di 36 masjid dan surau, melalui peruntukan Tabung Infak Jariah Umat Islam Selangor (TIJARI) berjumlah RM250,000.

“Bagi memastikan usaha penyelarasan bantuan dapat dilaksanakan dengan baik dan berkesan, jawatankuasa turut memutuskan untuk membuka Bilik Gerakan Khas yang beroperasi dari jam 8 pagi hingga 6 petang dan boleh dihubungi melalui talian 03-5514 3439 atau 03-5514 3761.

“Bilik gerakan ini akan memberi informasi terkini masjid, surau dan sekolah yang terjejas, serta maklumat lain diperlukan oleh mana-mana pihak dari dalam dan luar Selangor yang berhasrat menyalurkan bantuan serta sumbangan kepada mangsa dan institusi terjejas banjir,” katanya.

Dalam pada itu, Mohd Shahzihan memaklumkan, JAIS melancarkan Tabung Bencana Banjir Selangor bagi memudahkan masyarakat menghulurkan bantuan khusus kepada masjid, surau dan sekolah yang terjejas, berikutan penyelenggaraan serta pembelian kelengkapan memerlukan sumber kewangan yang besar.

Beliau berkata, sumbangan boleh disalurkan terus ke TIJARI melalui akaun MayBank 562106-718620 yang mana tabung ini akan dibuka selama sebulan bermula semalam hingga 20 Januari tahun depan.


KKM kena siasat kematian individu lengkap vaksin, kata bekas KP

Siasatan dan kajian terperinci perlu dijalankan Kementerian Kesihatan (KKM) melibatkan kes kematian individu yang lengkap vaksinasi Covid-19, kata bekas Ketua Pengarah Kesihatan, Tan Sri Dr Mohamed Ismail Merican.

Dr Mohamed Ismail berkata langkah itu bertujuan bagi mengenalpasti punca sebenar kematian tersebut, malah KKM juga perlu meneliti dari sudut setiap jenis vaksin yang disuntik termasuk melibatkan aspek proses semasa suntikan tersebut diberikan kepada penerima.

“Saya nak tahu adakah jurusuntik itu benar-benar diberi latihan sewajarnya untuk melakukan suntikan atau vaksin itu diberikan dengan sempurna.

“Biasanya vaksin adalah sangat selamat. Dulu orang yang memberi vaksin adalah mereka yang sudah dilatih tetapi kini ramai yang boleh memberi vaksin,” katanya dipetik sebuah portal hari ini.

Terdapat beberapa pertikaian dan kes berhubung keberkesanan vaksin Covid-19 yang hangat diperkatakan ketika ini selepas terdapat laporan membabitkan kematian dalam kalangan mereka yang sudah lengkap menerima dua dos vaksin.

Berdasarkan data COVIDNOW, sehingga semalam, 51.08 peratus daripada 324 kes kematian adalah membabitkan mereka yang sudah mendapat dua dos vaksin dalam tempoh tujuh hari.

Data KKM semalam menunjukkan jumlah kematian COVID-19 yang tidak setara di antara individu yang menerima vaksin lengkap terutama bagi penerima vaksin Sinovac.

Secara keseluruhan, daripada 18,802 kematian yang dicatatkan dalam kumpulan set data itu, seramai 922 (4.9 peratus) individu diberi vaksin lengkap.

Penerima vaksin Sinovac menyumbang 710 daripada 922 kematian ini (77.0 peratus), walaupun penerima merangkumi 51.5 peratus orang yang lengkap divaksin pada 6 September termasuk tempoh 14 hari selepas dos kedua.

Sebagai perbandingan, penerima vaksin Pfizer menyumbang 206 kematian (22.3 peratus).


Lapan nelayan Indonesia ditahan ceroboh perairan negara

Agensi Penguatkuasaan Maritim Malaysia (APMM) Pulau Pinang menahan dua bot nelayan asing bersama lapan kru Indonesia yang menceroboh perairan negara untuk menangkap ikan di Pulau Kendi pada Isnin.

Pengarahnya Kapten Maritim Abd Razak Mohamed berkata APMM yang sedang menjalankan rondaan telah menahan bot terbabit masing-masing di kedudukan 28 dan 30 batu nautika barat daya Pulau Kendi pada 10.13 pagi, lapor Bernama.

“Hasil pemeriksaan mendapati bot pertama dikendalikan oleh empat kru termasuk tekong warga Indonesia bersama hasil perikanan sebanyak 400 kilogram (kg) melibatkan pelbagai jenis ikan.

“Manakala bot kedua juga dikendalikan empat kru warga Indonesia termasuk tekong dan hasil tangkapan ikan dianggarkan sebanyak 100 kg. Kesemua lapan lelaki berusia 13 hingga 20 tahun itu gagal mengemukakan dokumen pengenalan diri dan perjalanan,” katanya dalam kenyataan hari ini.

Beliau berkata kesemua mereka ditahan dan kes disiasat mengikut Seksyen 15 (1)(A) Akta Perikanan 1985 kerana menangkap ikan di dalam perairan perikanan Malaysia tanpa permit yang sah dan Seksyen 6 (1) (c) Akta Imigresen 1959/63 iaitu memasuki Malaysia tanpa memiliki pas yang sah.


Ulang tahun 77: UMNO sambut dengan kekalahan PRU-15, berkahwin dengan DAP

11 Mei 1946 merupakan tarikh kelahiran sebuah parti bernama UMNO (United Malay National Organisation) dan tahun ini dikatakan adalah sambutan ke-77 tahun parti orang Melayu tersebut.

Bagaimanapun, UMNO yang wujud sekarang bukanlah yang asal kerana ia sudah diharamkan pada 4 Februari 1988 dan didaftarkan dengan nama UMNO Baru pada 13 Februari 1988 oleh Tun Dr Mahathir Mohamad.

Secara faktanya, usia UMNO sebenarnya bukanlah 77 tahun tetapi adalah 35 tahun tetapi disebabkan mahu dianggap sebagai sebuah parti bersejarah maka setiap kali sambutan dibuat pada 11 Mei setiap tahun.

Tarikh kelahiran sebenar UMNO juga boleh dipersoalkan secara ilmiah dan adakah parti itu sekarang mempunyai roh sebenar yang sama dengan perjuangan pemimpin terdahulu.

Sambutan ulang tahun kali ini berbeza dengan terdahulu, UMNO kini diketahui umum bukan lagi sebuah parti gagah dan kuat.

Jika dahulu UMNO menjadi dominan dan menguasai pentas politik negara, namun sekarang mereka hanya sebuah parti kecil dan terpaksa menumpang dengan parti lain untuk membentuk kerajaan.

Keputusan Pilihan Raya Umum Ke-15 (PRU-15) lalu, UMNO tewas teruk dan hanya berjaya memenangi 25 kerusi, ia merupakan pencapaian terburuk dalam sejarah pernah dicatat parti tertua itu.

UMNO bernasib baik sekarang pun hanya disebabkan tidak ada mana-mana parti yang memiliki majoriti mudah dan mengambil keputusan untuk bersama Pakatan Harapan (PH) untuk membentuk sebuah kerajaan campuran.

Secara teknikalnya, kedudukan UMNO dalam kerajaan campuran sekarang bukanlah dominan kerana ia bukanlah parti yang memiliki jumlah kerusi terbanyak tetapi masih diperlukan untuk membentuk sebuah kerajaan.

Walaupun kalah teruk pada PRU-15 lalu, nampaknya UMNO masih tidak belajar daripada kesilapan apabila masih mengekalkan pemimpin utamanya yang dilihat menjadi punca ia ditolak majoriti pengundi orang Melayu.

Jika suat ketika dahulu UMNO memiliki pengundi teras dikalangan kaum Melayu, senario tersebut sudah berubah pada PRU-15 apabila rakyat khususnya orang Melayu-Islam sudah celik politik dan boleh menilai baik atau buruk sesebuah parti itu.

Langkah UMNO mengekalkan Presiden mereka yang memiliki 47 pertuduhan di mahkamah, sementara Datuk Seri Najib Razak sedang meringkuk penjara bukanlah sesuatu yang baik untuk parti itu.

Melihat kepada perkembangan semasa, tidak hairan juga apabila terdapat pemerhati politik yang tidak menolak UMNO akan tinggal batu nisan pada PRU-16 sekiranya masih tidak mahu belajar daripada kesilapan dan mengekalkan budaya politik lama dengan sekadar menjadi pak turut.

Selepas diuji dengan kekalahan PRU-15 lalu, UMNO bakal berdepan satu lagi ujian pada Pilihan Raya Negeri (PRN) yang akan diadakan di enam negeri tidak lama lagi.

Jika keputusan sama diulangi UMNO pada PRN enam negeri nanti, dijangkakan perubahan besar dalam parti itu akan berlaku dan tidak ditolak juga pergolakan dalaman parti yang akan lebih meruncing.

Berbeza dengan keadaan sebelum ini, UMNO juga akan menyambut ulang tahun mereka dengan perkahwinan politik baharu bersama dengan DAP dan Pakatan Harapan (PH).

DAP diketahui umum adalah musuh tradisi UMNO sejak berdekad lamanya, bagaimanapun disebabkan terdesak untuk berada dalam sebuah kerajaan pusat maka terpaksa juga menelan pahit dan menjilat ludah sendiri.

Keputusan UMNO untuk berkahwin dengan DAP adalah sesuatu yang diluar jangka, namun gandingan cikgu dan anak murid berjaya melakukan apa sahaja yang mustahil demi nafsu politik masing-masing.

Cikgu dan anak murid saling memerlukan antara satu sama lain kerana cikgu begitu terdesak mahu menjadi Perdana Menteri, sementara anak murid pula terdesak mahu melepaskan diri daripada pertuduhan dihadapinya di mahkamah ketika ini.

Disebabkan itu, UMNO tidak mempunyai pilihan dan terpaksa menerima DAP sebagai teman hidup baharu demi kelangsungan politik individu tertentu yang mempunyai kepentingan peribadi.

Langkah UMNO menerima DAP sebagai teman hidup baharu bukan disebabkan untuk membela nasib dan kebajikan orang Melayu tetapi pertimbangan itu dibuat hanya semata-mata demi kuasa dan nafsu peribadi pemimpin mereka.

Hanya PH dan DAP sahaja dapat memuaskan permintaan dan telunjuk UMNO, bahkan boleh berkompromi antara satu sama lain asalkan kerajaan campuran yang dibentuk dapat kekal berkuasa.

Sudah semestinya sambutan ulang tahun ke-77 UMNO kali ini lebih manis dengan kehadiran teman hidup baharu, DAP bersama-sama disisi.


Zahid beri isyarat sekali lagi desak PM buat PRU segera, Sabtu penentu?

Datuk Seri Ahmad Zahid Hamidi hari ini sekali dilihat memberi isyarat supaya Naib Presidennya yang juga Perdana Menteri Datuk Seri Ismail Sabri Yaakob mempercepatkan Pilihan Raya Umum Ke-15 (PRU-15).

Dalam kenyataannya, Presiden UMNO itu yang juga Pengerusi Barisan Nasional (BN) berkata UMNO tidak mahu melengahkan PRU-15 sebagaimana diharapkan parti pembangkang.

“Kita tidak akan ikut rentak pembangkang yang mahu melengahkan PRU-15 agar mereka dapat menyusun strategi, mempelbagaikan propaganda, menambahkan serangan politik terhadap UMNO,” katanya.

Sebelum ini, Zahid telah beberapa kali mendesak Ismail Sabri mempercepatkan PRU-15, sehinggakan suatu ketika beliau dilihat memberi amaran kepada Perdana Menteri dengan berkata “Segerakanlah atau UMNO, BN akan tewas PRU. Sesal dahulu pendapatan, sesal kemudian tidaklah berguna”.

Terdahulu, dua portal berita melaporkan Ismail Sabri diberi tekanan dan amaran oleh ‘panglima perang’ UMNO supaya memenuhi empat tuntutan atau dipecat sebagai Naib Presiden UMNO.

Empat tuntutan itu ialah memecat Peguam Negara; memecat Ketua Hakim Negara; mendapatkan pengampunan segera untuk Datuk Seri Najib Razak yang kini dipenjarakan di Penjara Kajang; dan mengadakan segera PRU-15.

Kenyataan Zahid hari ini juga menyusul tatkala beliau memanggil satu perjumpaan khas pada Sabtu ini – kali kedua diadakan sepanjang minggu ini selepas semua ketua-Ketua bahagian UMNO dipanggil sehari sebelum ‘Raja Media Sosial’ parti itu Najib dihantar ke Penjara Kajang bagi menjalani hukuman 12 tahun.

Perhimpunan Sabtu ini dijangka lebih besar kerana ia bukan sahaja melibatkan ketua bahagian tetapi ia dipanjangkan kepada semua pemimpin peringkat akar umbi sehingga ketua-ketua cawangan juga dijemput dengan mesej ia bakal menjadi satu perjumpaan penting bagi menentukan hala tuju parti itu.

Sememangnya himpunan pada Sabtu ini amat penting kepada UMNO khususnya Zahid kerana jika semakin lama PRU-15 dilengahkan, maka semakin hampir nasib sama menimpa Najib, bakal berlaku kepada dirinya.

Tiada jalan pintas lain yang dimiliki untuk Zahid mengelak dirinya daripada dijatuhi hukuman sama seperti rakan karibnya, Najib itu. Hanya PRU-15 segera menjadi satu-satu jalan keluar jika tidak mahu episod Najib masuk penjara berulang kepada dirinya.

Dalam kenyataannya, Zahid juga mengajak ahli UMNO supaya mempertingkat azam untuk bergerak ke depan bersama dan tidak goyang walaupun badai politik melanda.

“UMNO bukanlah parti nyamuk yang baru ditubuhkan. Usia UMNO kini mencecah 76 tahun. Bermakna UMNO ada tradisi, sejarah dan kesinambungan dalam negara.

“Patah tumbuh hilang berganti. Sekali air bah sekali pantai berubah. UMNO sentiasa diuji zaman berzaman.

“Ramai yang keluar parti dalam sejarah yang panjang. Ada yang memilih menentang UMNO selepas itu. Namun UMNO tetap teguh walaupun badai politik bergelora,” katanya.

Zahid berkata sejarah dan tradisi UMNO meluas dan panjang selain banyak mencatat sejarah yang bijaksana.

“Yang penting UMNO sentiasa bergerak ke depan, menyantuni rakyat dengan dasar realistik dan tidak menjanjikan bulan bintang seperti manifesto PH (Pakatan Harapan) yang lalu,” katanya lagi.


Jumlah kematian tertinggi direkod hari ini

Jumlah kematian akibat Covid-19 di seluruh negara dalam tempoh 24 jam sehingga 12 tengah hari tadi mencatatkan sebanyak 138 kes, termasuk 10 bukan rakyat Malaysia, menjadikan keseluruhannya 6,866 kes kematian sejak awal tahun lalu.

Ketua Pengarah Kesihatan Tan Sri Dr Noor Hisham Abdullah berkata Selangor terus merekodkan kes kematian tertinggi dengan 46 diikuti Negeri Sembilan (20 kes) dan masing-masing 16 kes di Kuala Lumpur dan Johor.

Beliau berkata seramai 6,629 pesakit juga disahkan sembuh menjadikan keseluruhan kes sembuh sebanyak 779,171

Jumlah kes aktif kini naik kepada 119,814. Seramai 908 pesakit kini dirawat di unit rawatan rapi, dan 425 memerlukan alat bantuan pernafasan.

Terdahulu beliau melaporkan 12,528 kes baharu dikesan dalam tempoh 24 jam yang membabitkan 6,840 kes Kategori 1 yang tidak bergejala; Kategori 2 banyak 5,468 (gejala ringan); Kategori 3 (rasang paru-paru – 112 kes); Kategori 4 (memerlukan oksigen – 44 kes); dan Kategori 5 (kritikal memerlukan alat bantuan pernafasan – 64 kes).

Dr Noor Hisham berkata dalam tempoh 24 jam lalu 28 lagi kluster dikesan membabitkan 19 jangkitan di tempat kerja, komuniti (enam), kumpulan berisiko teinggi (dua) dan pendidikan (satu).

Empat kluster tempat kerja masing-masing dikesan di Johor dan Pulau Pinang, masing-masing tiga di Selangor, Kuala Lumpur, dan Melaka dan Negeri Sembilan (dua).

Kelantan merekodkan tiga kluster komuniti, manakala masing-masing satu di Pahang, Sabah dan Sarawak. Dua kluster kumpulan berisiko tinggi dikesan di Selangor dan Melaka, manakala Pulau Pinang merekodkan satu kluster pendidikan.

Beliau juga memaklumkan kadar kebolehjangkitan di mana sehingga 16 Julai nilai RT Malaysia adalah sebanyak 1.19.

“Negeri yang mencatatkan nilai RT yang tertinggi adalah Wilayah Persekutuan Putrajaya iaitu sebanyak 1.31,” katanya.

Negeri lain yang mencatatkan RT melebihi 1.0 adalah Terengganu (RT 1.25), Negeri Sembilan (RT 1.21), Kedah (RT 1.20), Selangor (RT 1.19), Melaka (RT 1.18), Wilayah Persekutuan Kuala Lumpur (RT 1.17), Pulau Pinang (RT 1.14), Kelantan (RT 1.11), Pahang (RT 1.10), Perak (RT 1.10), Sabah (RT 1.09), dan Johor (RT 1.08).


Sukan Komanwel: Nur Dhabitah raih perak acara terjun

Atlet terjun negara Nur Dhabitah Sabri gagal dalam misinya menyumbang emas terjun pertama negara pada Sukan Komanwel Birmingham 2022, setelah hanya memperoleh pingat perak.

Dia yang mendahului carta selepas terjunan ketiga dengan 207.90 mata, menampilkan gerakan kurang kemas pada terjunan keempatnya yang hanya mengutip 55.50 mata dan akhirnya terpaksa berpuas hati di tempat kedua.

Saingan terdekatnya Maddison Keeney dari Australia meraih 75.95 mata menerusi terjunan keempat untuk merampas kedudukan teratas.

Atlet kelahiran Kuala Lumpur itu bangkit untuk memperoleh 67.50 mata selepas terjunan kelima dan terakhir, bagaimanapun sudah terlewat untuk mengatasi Keeney yang terus mempamerkan aksi mantap bagi memikat para juri dengan 72.00 mata sekali gus membawa pulang emas buat Australia.

Seorang lagi atlet terjun negara Ong Ker Ying menduduki tempat ke-12 dengan 231.60 mata.

Nur Dhabitah yang ditemui selepas pusingan akhir 3m papan anjal di Sandwell Aquatics Centre itu bagaimanapun berpuas hati dengan keputusan tersebut.

“Untuk Sukan Komanwel kali ini, memang saya tak fokus sangat (pada) acara ini (3m papan anjal) kerana saya lebih tumpu kepada acara 10m platform dan seirama,” katanya menurut Bernama.

Kali terakhir dia beraksi dalam acara tersebut ialah pada Sukan Olimpik Tokyo 2020 tahun lepas dengan kedudukan di tempat keempat.

Semalam, Nur Dhabitah menyumbang perak dalam acara 3m papan anjal seirama bergandingan dengan Wendy Ng Yan Yee.

Sementara itu, satu-satunya wakil Malaysia dalam 10m platform lelaki akhir Bertrand Rhodict Lises mempamerkan aksi yang lebih baik berbanding ketika pusingan kelayakan.

Dia mengumpul 419.60 mata untuk menduduki tempat keenam dalam acara tersebut yang dimenangi Cassiel Emmanuel Rousseau dari Australian dengan 501.30 mata, manakala Rylan Mackenzie Wiens dari Kanada membawa pulang perak (492.80 mata) dan peserta tuan rumah Matthew Lee meraih gangsa dengan 477.00 mata.


Tiga penyandang Naib Presiden PAS kekal

Ketiga-tiga penyandang Naib Presiden PAS kekal memegang jawatan itu dalam pemilihan jawatankuasa tertinggi parti pada Muktamar Tahunan Ke-67 sesi 2021-2023 di Kuala Terengganu, hari ini.

Mereka ialah Menteri di Jabatan Perdana Menteri (Hal Ehwal Agama) Idris Ahmad, Menteri Besar Terengganu Datuk Seri Dr Ahmad Samsuri Mokhtar dan Timbalan Menteri Besar Kelantan Datuk Mohd Amar Nik Abdullah.

Ketika mengumumkan keputusan tersebut, Timbalan Pengerusi Jawatankuasa Pemilihan PAS Pusat, Mohd Nurkhuzaini Abd Rahman berkata berdasarkan pemilihan yang diadakan semalam, Idris meraih 1,164 undi, Mohd Amar (956 undi), manakala Ahmad Samsuri (778 undi).

Bagaimanapun katanya, bekas Ahli Jawatankuasa Kerja PAS Pusat, Dr Mohd Zuhdi Marzuki yang turut bertanding bagi jawatan tersebut sekadar meraih 623 undi sekali gus gagal melayakkan diri.

“Bagi pemilihan kali ini, jumlah perwakilan yang layak mengundi adalah 1,299 orang manakala jumlah undi yang diterima melalui e-voting adalah 1,221 undi,” katanya.

Terdahulu Presiden PAS Datuk Seri Abdul Hadi Awang dan Timbalan Presiden Datuk Seri Tuan Ibrahim Tuan Man mengekalkan jawatan masing-masing selepas menang tanpa bertanding.

Pemilihan kali ini turut melantik 18 ahli jawatankuasa daripada 36 pencalonan.

Berikut senarai Ahli Jawatankuasa PAS Pusat bagi sesi 2021-2023:

Muhammd Khalil Abdul Hadi
Muhammad Sanusi Md Nor
Kamaruzaman Mohamad
Senator Khairil Nizam Khirudin
Dr Riduan Mohamad Nor
Datuk Iskandar Abdul Samad
Dr Halimah Ali
Datuk Dr Mohamed Fadzli Hassan
Datuk Ahmad Marzuk Shaari
Datuk Mohd Nassuruddin Daud
Dr Najihahtussalehah Ahmad
Datuk Siti Zailah Mohd Yusoff
Dr Azman Ibrahim
Nasrudin Hassan
Datuk Ahmad Amzad Mohamed
Dr Ali Akhbar Gulasan
Datuk Dr Mahfodz Mohamed
Dr Rosni Adam


PKP semata-mata untuk jauhkan rakyat daripada Covid-19: PM

Perdana Menteri, Tan Sri Muhyiddin Yassin berkata tindakan dan larangan yang ditetapkan kerajaan sekarang ini semata-mata bertujuan menjauhkan rakyat daripada terus dijangkiti wabak Covid-19.

Beliau menasihatkan orang ramai supaya duduk di rumah dan keluar hanya untuk melaksanakan urusan penting sahaja.

“Yang pasti, semua tindakan dan larangan ditetapkan Kerajaan seperti tidak membenarkan aktiviti kunjung-mengunjungi semasa sambutan adalah semata-mata untuk menjauhkan rakyat daripada terus dijangkiti wabak ini,” katanya sambil mengucapkan selamat menyambut Pesta Kaamatan dan Hari Gawai 2021.

Beliau berkata masyarakat Kadazandusun di Sabah akan menyambut Pesta Kaamatan sebelum disusuli dengan sambutan Hari Gawai oleh komuniti Dayak di Sarawak, dua hari selepas itu.

Kedua-dua perayaan ini disambut sebagai tanda kesyukuran di atas kurniaan rezeki selepas berakhirnya musim menuai, katanya.

Namun Perdana Menteri berkata, sambutan Pesta Kaamatan dan Hari Gawai tahun ini tentunya diraikan dalam suasana berbeza berikutan pelaksanaan Perintah Kawalan Pergerakan yang sedang berkuat kuasa dalam usaha membendung peningkatan jangkitan Covid-19.

“Saya memahami perasaan sedih anda semua kerana tidak dapat meraikan perayaan ini dengan meriah sebagaimana tahun-tahun terdahulu.

“Nasihat saya, raikanlah perayaan ini dalam norma baharu bersama ahli keluarga di rumah dengan suasana yang ceria. Elakkan daripada meninggalkan rumah kecuali atas urusan-urusan yang penting.

“Semoga perayaan Pesta Kaamatan dan Hari Gawai pada tahun ini menguatkan lagi iltizam kita semua untuk mengharungi segala cabaran dan dugaan demi kemakmuran bersama dan masa depan negara yang lebih cerah.

Perdana Menteri mengakhiri ucapannya dengan kata-kata ‘Kotobian Tadau Tagazo Do Kaamatan. Gayu Guru Gerai Nyamai’.


Anwar bimbang PH kalah tanpa Zahid yang akan ke Jerman

Datuk Seri Anwar Ibrahim bimbang Pakatan Harapan (PH) akan kalah dalam Pilihan Raya Negeri (PRN) Melaka tanpa kehadiran anak muridnya, Datuk Seri Ahmad Zahid Hamidi bersama turun berkempen nanti.

Ketua Pembangkang yang dianggap cikgu kepada Presiden UMNO itu memerlukan sokongan Zahid sekiranya mahu menang PRN kerana gandingan mereka berdua terbukti berjaya menumbangkan kerajaan Perikatan Nasional (PN) sehingga Tan Sri Muhyiddin Yassin dipaksa meletak jawatannya, ia langkah sama yang ingin diulangi Anwar di Melaka.

Zahid akan Jerman bagi menjalani rawatan sakit belakangnya dan terlepas untuk turut sama berkempen di Melaka nanti.

Menyedari tanpa bantuan anak muridnya itu, Anwar tidak berkeyakinan mampu menang bergaya dan amat memerlukan sokongan Zahid bagi menghadapi PRN Melaka.

Zahid nampaknya berkeras dengan pendirian untuk tidak bekerjasama dengan PAS mahupun Bersatu pada PRN kali ini, langkah yang dilihat akan menguntungkan PH kerana ia akan menyebabkan undi Melayu terpecah sekiranya berlaku pertembungan banyak penjuru.

Bagaimanapun, beberapa kenyataan pemimpin UMNO nampaknya sudah wujud penentangan terhadap keputusan yang diumumkan Zahid, malah difahamkan Setiausaha Agung UMNO Datuk Seri Ahmad Maslan juga sudah bertukar kem tidak lagi bersama Presiden partinya itu yang dilihat membuat keputusan merugikan mereka.

Jika dahulu Ahmad antara yang sentiasa menuruti arahan Zahid, namun beliau dilihat bertukar nada apabila sudah berani menyanggah pendirian bosnya itu baru-baru ini, apabila mengatakan keputusan untuk bekerjasama dengan parti lain dalam PRN belum dimuktamadkan.

Kenyataan Ahli Parlimen Pontian (MP) tersebut secara tidak langsung menunjukkan berlaku perbezaan pendirian di kalangan pemimpin UMNO yang sudah tidak sehaluan dengan Zahid, malah sumber memberitahu Presiden itu kini sedang berdepan tekanan dalam partinya sendiri.

Walaupun menyedari peluang UMNO amat tipis untuk menang di Melaka, namun Zahid tidak menghiraukannnya dan masih yakin mampu menang besar tanpa sebarang kerjasama dengan parti lain.

Keputusan Zahid memberi mandat kepada bekas Perdana Menteri, Datuk Seri Najib Razak dilihat sedikit melegakan Anwar kerana ia sekurang-kurangnya dapat menghidupkan peluang PH untuk menang di Melaka.

Untuk rekod, Najib dan Anwar sebenarnya masih mempunyai hubungan rapat, ia walaupun Anwar dikhianati selepas tidak menunaikan janji mengikut kandungan surat yang tular dihantar ke Istana Negara tahun lalu.

Tahun lalu, tular sepucuk surat bertarikh 11 Oktober 2020 yang mempunyai tandatangan Zahid dan Najib memberi sokongan dan kepercayaan tidak berbelah-bahagi dan setia kepada Anwar sebagai Perdana Menteri.

Kedua-dua mereka masih tidak menafikan berhubung kewujudan surat sokongan tersebut walaupun dicabar untuk membuat laporan polis sebelum bagi menafikan kebenarannnya.

Sementara itu, PH Melaka juga bertindak memfailkan cabaran undang-undang terhadap pembubaran Dewan Undangan Negeri (DUN) awal bulan ini, menamakan empat responden: Ketua Menteri sementara Melaka Datuk Seri Sulaiman Md Ali; Speaker DUN Datuk Seri Ab Rauf Yusoh; Suruhanjaya Pilihan Raya (SPR); dan Yang Dipertua Negeri Melaka Tun Mohd Ali Rustam.

Langkah tersebut diambil susulan hasrat Anwar untuk melihat peralihan kuasa di Melaka dibuat tanpa sebarang PRN diadakan kerana menyedari sentimen rakyat yang masih marah terhadap PH yang gila kuasa.

Sebelum ini Anwar juga mengetuai gerakan menjatuhkan kerajaan PN bersama Zahid dan beberapa MP UMNO lain yang menarik sokongan terhadap Muhyiddin. Namun, senario berbeza berlaku di peringkat pusat apabila Muhyiddin melepaskan jawatannya dan PM baharu digantikan tanpa sebarang pilihan raya diadakan walaupun boleh mengambil langkah sama seperti di Melaka.

Anwar dan Zahid tidak memikirkan krisis kesihatan Covid-19 yang sedang melanda negara dengan meneruskan komplot politik mereka demi menumbangkan kerajaan pimpinan Muhyiddin, keadaan sama juga berlaku di Melaka apabila UMNO dan PH masih berebut kuasa.

PRN Melaka akan berlangsung pada 20 November, dengan hari penamaan calon ditetapkan pada 8 November dan tarikh mengundi awal pada 16 November.


Tak perlu tunjuk bukti negatif Covid-19 apabila masuk Indonesia

Presiden Indonesia Joko Widodo mengumumkan pada Selasa (17 Mei) bahawa negara itu tidak lagi mewajibkan pelancong dari luar negara yang diberi vaksin untuk menunjukkan ujian negatif Covid-19 apabila memasuki negara itu.

“Pengembara domestik dan antarabangsa yang mendapat vaksin sepenuhnya tidak perlu lagi mengambil PCR (ujian tindak balas rantai polimerase) atau ujian swab antigen,” katanya dalam saluran YouTube Istana Presiden.

Indonesia telah menarik balik keperluan ujian untuk pengembara domestik yang divaksin sepenuhnya pada Mac tetapi pada masa itu masih memerlukan mereka yang tiba dari luar negara untuk mengambil ujian pra-berlepas Covid-19.

Bercakap pada sidang media berasingan, jurucakap pasukan petugas Covid-19 Indonesia, Wiku Adisasmito berkata dasar baharu itu akan berkuat kuasa hari ini (Rabu).

“Arahan itu akan dihuraikan dalam beberapa peraturan dan akan berkuat kuasa pada 18 Mei.

“Kami berharap dasar itu akan dilaksanakan dengan baik. Bagaimanapun, orang ramai dijangka terus berwaspada dan menyesuaikan diri dengan perubahan masa depan,” katanya.

Presiden berkata kerajaan Indonesia juga melonggarkan dasar untuk memakai pelitup muka.

“Jika orang ramai melakukan aktiviti di kawasan luar yang tidak sesak, mereka dibenarkan untuk tidak memakai pelitup muka. Bagaimanapun, untuk aktiviti dalaman dan pengangkutan awam, (orang ramai) masih perlu memakainya,” katanya.

Indonesia merekodkan antara 200 dan 400 kes harian Covid-19 baru-baru ini, jauh lebih sedikit berbanding pada kemuncak gelombang kedua pada Mac apabila ia mencatatkan lebih 50,000 kes sehari.

Lebih daripada enam juta penduduk Indonesia telah dijangkiti Covid-19 sejak wabak itu bermula, dengan 156,000 pesakittelah meninggal dunia.

Daripada 270 juta penduduk Indonesia, 166 juta orang telah diberi vaksin sepenuhnya. – Agensi


Baki 4 peratus sebelum rentas negeri dibenarkan: KJ

Aktiviti rentas negeri dijangka akan dibenarkan semula tidak lama lagi, selepas kadar vaksinasi kepada populasi dewasa negara kini semakin menghampiri 90 peratus.

Menteri Kesihatan Khairy Jamaluddin Abu Bakar dalam ciapan di Twitter rasminya hari ini menyatakan sehingga semalam, kadar populasi dewasa yang telah lengkap divaksinasi kini mencapai 86 peratus.

“Dengan lebih banyak pergerakan, akan berlakunya lebih banyak perhimpunan. Kita perlu mengambil tanggung jawab terhadap tindakan kita. Jika anda menunjukkan simptom, dapatkan kit ujian dan uji diri. Jika positif, asingkan diri secepatnya,” katanya lapor Bernama.

Sebelum ini, Perdana Menteri Datuk Seri Ismail Sabri Yaakob berkata pergerakan rentas negeri akan dibenarkan apabila 90 peratus daripada populasi dewasa di negara ini telah menerima vaksinasi lengkap, berdasarkan kepada data dan analisis Kementerian Kesihatan (KKM).

Mengikut portal KKM COVIDNOW hari ini, sejumlah 20,317,843 individu atau 86.8 peratus populasi dewasa telah melengkapkan suntikan vaksin Covid mereka semalam.

Ini bermakna hanya tinggal kira-kira 3.2 peratus lagi untuk mencapai kadar 90 peratus vaksinasi populasi dewasa.


59,635 jangkitan baharu, 33 budak bawah lima tahun maut akibat Omicron

Jumlah jangkitan Covid-19 di Indonesia turun kepada 59,635 kes hari ini, berbanding 63,956 yang direkodkan semalam, lapor Kementerian Kesihatan Republik Indonesia (Kemkes).

Memetik data daripada Kemkes, wilayah yang menyumbang paling banyak kes kes baharu dalam tempoh 24 jam lalu ialah Jawa Barat yang mencatatkan 13,780 kes, diikuti ibu kota Jakarta sebanyak 8,189 kes.

Kedudukan ketiga dalam jumlah keseluruhan Covid-19 ialah Jawa Timur dengan 8,037 kes, diikuti Banten dengan 5,343 kes.

Negara itu turut mencatat 216 kes kematian akibat komplikasi Covid-19 dalam tempoh 24 jam lalu. Sehingga hari ini, Indonesia merekodkan kumulatif positif melebihi lima juta kes.

Wilayah dengan jumlah kes paling sedikit ialah Sulawesi Barat sebanyak 28 kes, Maluku Utara (69), Gorontalo (70), dan Aceh (94).

Sehingga hari ini, sebanyak 496,383 kes masih aktif, dan 32,904 telah pulih.

Sementara itu, jurucakap Pasukan Petugas Covid-19 Kemkes, Dr Siti Nadia Tarmizi berkata tiga peratus atau 33 daripada 1,090 pesakit yang meninggal dunia akibat Omicron di Indonesia setakat ini adalah kanak-kanak berumur bawah lima tahun.

Beliau berkata statistik itu berdasarkan kiraan kes yang dijalankan oleh kementerian setakat Ahad lalu.

Usaha melindungi kanak-kanak daripada risiko penyakit dan juga kematian akibat Covid-19 boleh dilakukan oleh keluarga dan orang sekeliling dengan mengambil bahagian dalam vaksinasi dan mematuhi protokol kesihatan yang ketat, tambahnya.

“Kami sekali lagi menggesa orang ramai termasuk kanak-kanak dan warga emas supaya segera melengkapkan vaksinasi mereka,” katanya.

Menurutnya, setakat ini, tiada vaksin Covid-19 disyorkan oleh pakar untuk kanak-kanak berusia di bawah lima tahun.

Daripada jumlah keseluruhan 1,090 pesakit Omicron yang meninggal dunia, 68 peratus dilaporkan tidak menerima dos pertama atau kedua vaksin Covid-19, katanya. – Agensi


Penyerahan LCS pertama kekal dua tahun lagi: Hishammuddin

Penyerahan kapal tempur pesisir pantai (LCS) pertama kepada Tentera Laut Diraja Malaysia (TLDM) masih kekal dalam garis masa seperti yang diumumkan sebelum ini dan tidak berubah, kata Menteri Kanan Pertahanan Datuk Seri Hishammuddin Hussein.

“Kita berpegang kepada apa yang kita umumkan sebelum ini. Kami semua setuju PAT (Panglima Angkatan Tentera), PTL (Panglima Tentera Laut), Mindef (Kementerian Pertahanan), Boustead, Kementerian Kewangan sehinggalah kepada Kabinet.

“Maka kita punya garis masa daripada dulu lagi pertama untuk meyakinkan pada orang ramai bahawa projek LCS ini mesti diteruskan.

“Keduanya kita tidak akan melindungi sesiapa yang bersalah jika ada salah guna dan penyelewengan,” katanya pada sidang media selepas melawat Sekolah Kebangsaan Kementah dan Rumah Keluarga Malaysia Angkatan Tentera di Desa Tun Hussein Onn, di ibu negara, hari ini.

Beliau berkata demikian ketika diminta mengulas laporan media tempatan mengenai kelewatan tarikh penyerahan LCS dalam wawancara khas bersama Panglima Angkatan Tentera Malaysia (ATM) Jeneral Tan Sri Affendi Buang sempena sambutan Hari ATM yang ke-89, semalam.

Pada Ogos lepas, Mindef diberi masa enam bulan bagi memobilisasikan usaha menghidupkan semula projek itu, dan beliau percaya kapal pertama akan diterima TLDM dalam masa dua tahun lagi.

Sementara itu, Hishammuddin berkata kementeriannya bersiap-siaga menggerakkan aset jika bencana banjir berlaku.

Beliau berkata Mindef dan ATM turut berada dalam jawatankuasa banjir yang dipengerusikan Perdana Menteri Datuk Seri Ismail Sabri Yaakob.

“Daripada segi persiapan menghadapi bencana itu, pihak saya tiada masalah dan sudah bersiap-siaga. Kita akan kerahkan seberapa ramai anggota ATM malah aset juga sedia digerakkan jika berlaku banjir,” katanya.

Sebelum ini, Jabatan Meteorologi Malaysia meramalkan negara akan mengalami hujan lebat berterusan mulai pertengahan November yang membawa kepada banjir besar pada penghujung bulan berkenaan.

Cuaca yang dialami dijangka memberi impak lebih signifikan kerana Monsun Timur Laut yang aktif pada tempoh itu, dengan risiko hujan lebat berterusan serta banjir berskala besar. – Bernama


Tengku Zafrul tawar tanding MT

Menteri Perdagangan Antarabangsa dan Industri, Tengku Datuk Seri Zafrul Abdul Aziz mengesahkan beliau menawarkan diri bertanding jawatan ahli Majlis Tertinggi (MT) UMNO menjelang pemilihan parti akan datang.

Bendahari Barisan Nasional (BN) Selangor itu berkata, keputusan bertanding jawatan berkenaan dalam usahanya membina “tapak” politik bagi tempoh panjang.

“Ya, saya dengan rendah diri menawarkan diri bertanding jawatan MT UMNO untuk menyumbang khidmat kepada parti,” katanya menurut Astro Awani.

Zafrul berkata, landskap politik yang semakin dinamik membuka ruang persaingan sihat dan membina.

“Politik ini sifatnya dinamik, dan yang paling penting ialah sentuhan efektif membantu untuk memartabatkan masyarakat dan negara,” katanya.

Beliau berkata, gabungan kepimpinan lebih dinamik dan pelbagai latar menjamin proses pengukuhan parti pasca Pilihan Raya Umum Ke-15 (PRU-15).

“UMNO sebuah parti yang berpengalaman dan barisan pemimpinnya matang menempuh jatuh bangun politik.

“Justeru, saya percaya pemimpin dan akar umbi parti mahu melihat gabungan kepimpinan yang lebih dinamik dan pelbagai latar untuk pastikan proses pengukuhan parti pasca PRU-15 dapat berjalan dengan baik,” katanya.

Pada PRU-15 November tahun lalu, Tengku Zafrul bertanding di Parlimen Kuala Selangor, namun kalah kepada penyandang Datuk Seri Dr Zulkefly Ahmad daripada Pakatan Harapan.


Lagi kes pemimpin UMNO: Keputusan rayuan Azeez batal pertuduhan rasuah esok

Pada 1 Julai 2022, Mahkamah Rayuan menangguhkan keputusan rayuan Ahli Majlis Tertinggi UMNO Datuk Seri Abdul Azeez Abdul Rahim bagi membatalkan 13 tuduhan menerima rasuah dan pengubahan wang haram dan menetapkan 26 Ogos sebagai tarikh baharu.

Bagaimanapun, panel tiga hakim diketuai Datuk Seri Kamaludin Md Said bersama Datuk Abu Bakar Jais dan Datuk Che Mohd Ruzima Ghazali, sekali lagi menangguhkan keputusan itu kepada esok (5 September 2022), setelah mahkamah diberitahu bahawa bekas Pengerusi Tabung Haji itu dimasukkan ke Pusat Perubatan Universiti Malayahakim, mahkamah tinggidanaa (PPUM) akibat acute gastroenteritis.

Rekod mahkamah juga menunjukkan rayuan telah ditangguhkan beberapa kali, dan panel hakim sebenarnya sudah bersedia untuk menyampaikan keputusan pada 26 Ogos, kata Kamaludin yang juga pengerusi panel hakim itu.

Pada 13 Mac 2021, Mahkamah Tinggi Kuala Lumpur menolak permohonan Azeez untuk membatalkan 13 pertuduhan yang dihadapinya itu.

Keputusan itu dibuat Hakim Datuk Muhammad Jamil selepas mendengar hujah Timbalan Pendakwa Raya Aslinda Ahad dan peguam Amer Hamzah Arshad yang mewakili Azeez.

Muhammad berkata, keputusan itu juga dibuat selepas mendapati kesemua pertuduhan itu tidak cacat dan berlandaskan peruntukan undang-undang.

Selain itu, kata beliau, alasan yang dikemukakan pemohon (Abdul Azeez) adalah defektik, mala fide dan bertentangan dengan polisi awam, selain bermotifkan politik dan tidak berasas.

Abdul Azeez, 54, yang juga Ahli Parlimen Baling menghadapi tiga tuduhan menerima rasuah berjumlah RM5.2 juta berkaitan projek jalan raya di Perak dan Kedah serta 10 pertuduhan pengubahan wang haram mencecah jutaan ringgit.

Projek itu dilaporkan melibatkan Lebuhraya Persisiran Pantai Baru dan kerja-kerja menaik taraf Jalan Persekutuan FT005 (Teluk Intan ke Kampung Lekir, Perak).

Mengikut kertas pertuduhan, Abdul Azeez didakwa melakukan perbuatan itu di CIMB Bank, Jalan Tun Perak di ibu negara pada 8 Disember 2010 dan di Affin Bank, Pusat Bandar Puchong, Selangor pada 13 Jun 2017, dan 10 April 2018.

Selain itu dia turut didakwa atas 10 pertuduhan pengubahan wang haram melibatkan jumlah keseluruhan RM13.9 juta yang didakwa diterima daripada syarikat Menuju Asas Sdn Bhd.

Pendakwaan terhadapnya dibuat mengikut Seksyen 28(1)(c) Akta SPRM 2009 serta dibaca bersama Seksyen 16(a)(A) dan Seksyen 24(1) akta sama yang memperuntukkan hukuman penjara maksimum 20 tahun dan denda.


Perang DAP, PKR, UMNO: ‘Kerajaan perpaduan’ ibarat fatamorgana

‘Perang mulut’ antara pemimpin DAP, PKR dan UMNO sejak kebelakangan ini menunjukkan bahawa ‘kerajaan perpaduan’ yang dibentuk antara Pakatan Harapan dan Barisan Nasional (PH-BN) ibarat fatamorgana (sesuatu yang bersifat khayalan).

Bekas Ketua Setiausaha Sulit Kanan Perdana Menteri Kelapan, Datuk Dr Marzuki Mohamad berkata ini kerana kerajaan yang dibentuk oleh dua gabungan parti yang berbeza ideologi adalah tidak serasi.

Sehubungan itu, beliau membangkitkan persoalan sama ada hubungan kerjasama kedua-dua gabungan berkenaan akan terlerai menyebabkan kerajaan fatamorgana yang mentadbir negara sekarang akan tumbang.

Beliau berkata demikian ketika mengulas ‘perang mulut’ antara pemimpin DAP serta PKR dan UMNO yang melibatkan Timbalan Pengerusi DAP Pulau Pinang, P Ramasamy; Ahli PArlimen PKR Pasir Gudang, Hassan Karim; dan Timbalan Pengerusi Badan Perhubungan UMNo Johor, Datuk Nur Jazlan Mohamed.

Mengulas lanjut, Dr Marzuki berkata kerajaan yang ada sekarang dibentuk oleh rakan sekamar yang aneh yang secara ideologinya tidak serasi, selain terikat dengan kepentingan peribadi sempit dalam kalangan pemimpinnya.

“Ia akan memberi kesan ketidakstabilan terhadap kesepaduan pakatan yang masih baharu itu. Adakah ia akan putus? Hanya masa akan menentukan,” katanya dalam kenyataan hari ini (21 Januari 2023).

Bagaimanapun, Dr Marzuki tidak setuju dengan pendapat Nur Jazlan yang mengatakan bahawa DAP memerlukan UMNO bagi mendapatkan sokongan orang Melayu.

“Cuma bila Nur Jazlan kata DAP memerlukan UMNO untuk mendapatkan sokongan Melayu tu saya kurang bersetuju. Hakikatnya, UMNO semakin kehilangan sokongan Melayu apabila bekerjasama dengan DAP,” katanya.

Rabu lalu (18 Januari), Nur Jazlan – yang kalah kepada Pengerusi PH Johor, Datuk Seri Salahuddin Ayub dalam saingan merebut Parlimen Pulai pada PRU-15 lalu – menuduh PH sanggup menelan ludah sendiri demi kedudukan dalam kerajaan sekarang.

Dalam membela Presiden UMNO Datuk Seri Ahmad Zahid Hamidi, Nur Jazlan berkata pemimpin DAP dan PKR mula nak tunjuk belang mereka dalam kerajaan dan campur tangan dalam hal ehwal UMNO.

“Timbalan Ketua Menteri Pulau Pinang, Ramasamy yang sememangnya terkenal bermulut lancang dan MP Pasir Gudang, Hassan Karim yang kaki bangkang mula menyentuh isu sensitif membabitkan Presiden UMNO yang juga Pengerusi BN.

“Ketika pucuk pimpinan atasan PH mengambil sikap tutup mulut dan berdiam diri kerana mereka lebih memikirkan kedudukan serta kuasa dalam kerajaan perpaduan, pemimpin bawahan pula yang melalak.

“Macamlah dalam DAP sendiri tak ada masalah atau pergolakan seperti pertembungan antara Dinasti Lim dan kumpulan cauvinis Cina. Manakala dalam PKR pula umum sudah mengetahui tentang isu pertembungan arus antara Anwar dan Rafizi.

“Tapi masing-masing bersikap kunci mulut demi kekuasaan dan jawatan. Pemimpin utama DAP memang tahu mereka tak boleh jadi kerajaan macam hari ini kalau hanya harapkan undi daripada bukan Melayu.

“Sebab itulah pemimpin PH terutamanya DAP nak tackle undi Melayu dengan mengharapkan bantuan dan sokongan UMNO sehingga mereka sanggup meludah ke langit serta telan ludah sendiri. Mereka tahu tanpa kerjasama dengan UMNO mereka tak dapat bergelar menteri dalam kerajaan perpaduan,” katanya.

Sambil menyindir, Nur Jazlan berkata kerana mahukan jawatan menteri itu DAP sanggup akur menerima sedikit sahaja kuota menteri dan timbalan menteri.

“PH dalam diam mengakui sememangnya mereka sudah jauh daripada sokongan pengundi Melayu terutamanya dengan ada DAP dalam gabungan itu. Survival mereka hanya bergantung kepada kerusi majoriti Cina dan kerusi campur untuk menang 80 kerusi pada PRU15 lalu. Jika mereka masih berlagak sombong dan berasa hebat, belum tentu mereka dapat jadi kerajaan lagi sekali selepas PRU-16.

“Ketika kepimpinan UMNO dan ahli akar umbi parti sudah mula berlapang dan terpaksa menelan segala prejudis menerima kerjasama antara UMNO dan PH membentuk kerajaan perpaduan, sepatutnya pemimpin serta ahli-ahli DAP, PKR dan AMANAH juga kena terus ‘berpura-pura’ menerima gabungan politik baru ini,” katanya.


Suspek utama kehilangan RM25 juta kini dituduh edar dadah

Suspek utama yang terlibat dalam kes kehilangan wang tunai RM25 juta daripada Suruhanjaya Pencegahan Rasuah Malaysia (SPRM) kini disiasat atas tuduhan mengedar dadah.

Polis pada mulanya membuka kertas siasatan berhubung dakwaan suspek memiliki pil Erimin 5, sebelum menemui petunjuk bahawa pegawai SPRM berkenaan mungkin terlibat dalam aktiviti mengedar bahan terlarang itu, lapor Malaysiakini.

Pengarah Jabatan Siasatan Narkotik Bukit Aman, Razarudin Husain mengesahkan penahanan suspek.

Katanya, suspek kini ditahan di bawah Akta Dadah Berbahaya (Langkah-langkah Pencegahan Khas) 1985 atau lebih dikenali sebagai LLPK.

“Kita tahan di bawah Seksyen 3(1) LLPK untuk buat siasatan. Ada dua saksi yang kita tangkap. Jadi daripada situ kita nampak ada macam unsur-unsur pengedaran dadah berlaku.

“Dia (suspek) asalnya kita tangkap kerana memiliki pil Erimin 5 dan ujian air kencing positif kerana salah guna dadah, susulan laporan yang dibuat oleh SPRM.

“Kami mengesyaki dia terlibat dalam mengedar pil Erimin 5 dan juga methamphetamine,” kata Razarudin.

Difahamkan, ujian air kencing terhadap suspek mendapati dia positif amfetamin dan benzo – bahan yang biasanya ditemukan dalam Erimin 5 dan methamphetamine.

Menurut Razarudin, pihak polis percaya suspek mungkin terlibat dalam aktiviti pengedaran dadah selama lebih setahun.

“Dia sekarang ditahan selama 60 hari di bawah LLPK. Tapi kita tak akan tahan sampai 60 hari ,apabila siasatan selesai kita akan serahkan kertas siasatan kepada Kementerian Dalam Negeri untuk tindakan lanjut,” kata Razarudin lagi.

Suspek merupakan salah seorang daripada tiga pegawai SPRM yang ditahan oleh suruhanjaya itu bulan lalu bagi membantu siasatan berkaitan salah guna kuasa kuasa dan penyelewengan dalam kes membabitkan “seorang bekas ketua jabatan.”

Difahamkan, para pegawai berkenaan disyaki terlibat dalam kes kehilangan sejumlah wang tunai, yang merupakan sebahagian daripada bukti yang dirampas SPRM.

SPRM merampas wang tunai berkenaan pada 2018 ketika menjalankan siasatan terhadap bekas Ketua Pengarah Pertubuhan Perisikan Luar Malaysia (MEIO), Datuk Hasanah Abdul Hamid.

Suspek kemudian disiasat polis setelah dia didakwa memiliki dadah dan didapati positif.

Difahamkan, dia juga disiasat atas kesalahan berkaitan senjata api dan disyaki memiliki peluru lebih daripada yang sepatutnya serta memiliki senjata api palsu.

Pada 12 Oktober, Jabatan Peguam Negara dilaporkan menemui kesalahan lain yang memerlukan siasatan lebih lanjut pihak berkuasa dalam kes kehilangan wang tunai berkenaan berdasarkan kertas siasatan yang dikemukakan oleh SPRM.


Bursa Malaysia jatuh dua hari berturut-turut: Laporan

FTSE Bursa Malaysia KLCI (FBM KLCI) meneruskan aliran menurunnya bagi hari kedua berturut-turut untuk ditutup rendah pada Rabu berikutan aktiviti jualan terutamanya dalam saham perbankan sejajar dengan prestasi lemah di bursa serantau lain.

Pada 5 petang, petunjuk pasaran itu susut sebanyak 6.95 mata atau 0.48 peratus kepada 1,425.68 daripada paras penutup 1,432.63 pada Selasa, menurut laporan Bernama.

Indeks utama itu dibuka tinggi naik 0.48 mata kepada 1,433.11 dan bergerak antara jajaran 1,424.53 dan 1,433.68 sepanjang sesi dagangan.

Suasana pasaran negatif dengan kaunter rugi mengatasi kaunter untung sebanyak 438 berbanding 364 manakala 435 kaunter tidak berubah, 1,005 tidak diniagakan dan 23 yang lain digantung.

Jumlah dagangan turun kepada 2.78 bilion unit bernilai RM1.65 bilion daripada 3.45 bilion unit bernilai RM2.12 bilion pada Selasa.

Indeks perkhidmatan kewangan jatuh 0.74 peratus atau 117.62 mata kepada 15,597.95.

Naib Presiden Penyelidikan Ekuiti Rakuten Trade Sdn Bhd, Thong Pak Leng, berkata di peringkat serantau, indeks utama ditutup kebanyakannya rendah susulan petunjuk negatif daripada Wall Street semalaman ketika pelabur menunggu pengumuman data inflasi Amerika Syarikat (AS) pada Rabu.

Sementara itu, media melaporkan bahawa pegawai Rumah Putih dan pemimpin Republikan tidak mencapai kesepakatan berhubung kelulusan menaikkan siling hutang dengan Rumah Putih mendesak ia diluluskan tanpa mengkompromikan inisiatif perbelanjaan manakala pihak Republican enggan meluluskannya melainkan inisiatif perbelanjaan Presiden dikurangkan untuk mengelakkan peningkatan defisit belanjawan.

Di bursa tempatan, Pak Leng yakin penilaian wajar FBM KLCI mungkin menarik aktiviti membeli saham berharga rendah walaupun sentimen di pasaran tempatan dijangka terus berhati-hati.

Selain itu, indeks utama kekal dalam kedudukan terlebih jual.

“Oleh itu, kami menjangkakan FBM KLCI diniagakan tinggi dalam jajaran 1,435-1,440 bagi tempoh berbaki minggu ini, dengan paras ketahanan segera pada 1,440 dan paras sokongan pada 1,410,” katanya kepada Bernama.

Dalam kalangan saham wajaran tinggi, Maybank susut lima sen kepada RM8.70, Public Bank turun tiga sen kepada RM3.99, CIMB jatuh sembilan sen kepada RM5.02 dan Tenaga Nasional berkurangan 17 sen kepada RM9.03.

Petronas Chemicals menokok 11 sen kepada RM7.31.

Dalam kalangan kaunter cergas, Bahvest jatuh dua sen kepada 11.5 sen, Jade Marvel berkurangan setengah sen kepada 27 sen manakala KNM tidak berubah pada 6.0 sen.

Top Glove naik satu sen kepada RM1.10 dan Velesto meningkat setengah sen kepada 23.5 sen.

Di papan indeks, Indeks FBM Emas susut 34.24 mata kepada 10,444.99, Indeks FBMT 100 turun 35.04 mata kepada 10,142.34, Indeks FBM Emas Shariah jatuh 4.17 mata kepada 10,797.19, dan Indeks FBM ACE Index berkurangan 12.88 mata kepada 5,041.72, manakala Indeks FBM 70 naik 12.86 mata kepada 13,576.32.

Mengikut sektor, Indeks Produk dan Perkhidmatan Perindustrian turun 0.10 mata kepada 169.55, Indeks Perladangan meningkat 28.32 mata kepada 6,838.52 dan Indeks Tenaga naik 0.34 mata kepada 833.31.

Jumlah dagangan Pasaran Utama berkurangan kepada 1.87 bilion unit bernilai RM1.44 bilion daripada 2.06 bilion unit bernilai RM1.62 bilion pada Selasa.

Jumlah dagangan waran menyusut kepada 278.69 juta unit bernilai RM40.22 juta daripada t 400.89 juta unit bernilai RM64.26 juta.

Jumlah dagangan Pasaran ACE jatuh kepada 638.24 juta saham bernilai RM166.15 juta daripada 987.90 juta saham bernilai RM436.72 juta sebelumnya.

Di Pasaran Utama, kaunter produk dan perkhidmatan pengguna menyumbang 362.17 juta saham yang diniagakan, produk dan perkhidmatan perindustrian (454.33 juta); pembinaan (78.87 juta); teknologi (160.95 juta); SPAC (sifar), perkhidmatan kewangan (75.44 juta); hartanah (224.39 juta); perladangan (24.32 juta); REITs (7.22 juta), dana tertutup (12,000); tenaga (174.67 juta); penjagaan kesihatan (214.14 juta); telekomunikasi dan media (44.52 juta); pengangkutan dan logistik (20.52 juta) dan utiliti (25.29 juta).


Aplikasi WhatsApp ‘sangkut’

Aplikasi WhatsApp berdepan masalah apabila pengguna tidak dapat menghantar atau menerima teks mesej sejak hampir sejam lalu (25 Oktober 2022).

Downdetector, sebuah laman web yang menjejaki gangguan dalam talian di seluruh dunia, telah menunjukkan peningkatan mendadak dalam bilangan pengguna yang melaporkan gangguan WhatsApp.

Independent melaporkan, aplikasi mesej paling popular di dunia itu ‘berhenti’ berfungsi, yang berpotensi menjejaskan berbilion-bilion pengguna.

Perkataan WhatsApp paling sohor kini di Twitter dengan rata-rata pengguna merungut kerana tidak dapat menggunakan aplikasi itu.

Walaupun semasa mesej dihantar, aplikasinya gagal menyerlahkan status penghantaran. Pada peta gangguan langsung Downdetector, kebanyakan bandar metro termasuk Delhi, Mumbai, Kolkata, Chennai, Bengaluru dan Lucknow nampaknya menjadi tempat tumpuan.

Meta telah menjawab pertanyaan Business Today mengenai gangguan WhatsApp, dengan jurucakapnya berkata:

“Kami sedar bahawa sesetengah pengguna pada masa ini menghadapi masalah menghantar mesej dan kami sedang berusaha untuk memulihkan WhatsApp secepat mungkin.”

Pengguna juga mengadu tentang masalah dengan ciri panggilan di WhatsApp. Apl tidak melepaskan fasa ‘panggilan’ ke fasa deringan.

WhatsApp telah mengalami gangguan yang sama pada Oktober tahun lalu. Pengguna WhatsApp juga beralih ke Twitter untuk melaporkan gangguan itu. Memandangkan pelbagai gangguan, ini boleh menjadi salah satu episod paling teruk untuk aplikasi pemesejan segera.


Prosiding semakan sabitan kes SRC Najib bersambung hari ini

Perbicaraan permohonan semakan Datuk Seri Najib Razak dalam kes SRC International Sdn Bhd (SRC) di Mahkamah Persekutuan di Putrajaya bermula dengan masalah teknikal yang menjejaskan prosiding.

Kira-kira lima minit selepas perbicaraan hari ini (Isnin, 20 Februari 2023), dengan peguam utama bekas Presiden UMNO itu, Tan Sri Muhammad Shafee Abdullah menyambung semula penghujahannya, sistem audio berhenti berfungsi.

Ini menyebabkan prosiding dihentikan selama kira-kira 20 minit. Selepas masalah teknikal diselesaikan, Muhammad Shafee meneruskan penghujahannya.

Prosiding dijalankan di hadapan panel lima hakim yang dipengerusikan oleh Hakim Besar Sabah dan Sarawak, Datuk Abdul Rahman Sebli.

Turut bersidang dalam panel itu ialah tiga Hakim Mahkamah Persekutuan, Datuk Vernon Ong Kiat; Datuk Rhodzariah Bujang; Datuk Nordin Hassan; dan Hakim Mahkamah Rayuan, Datuk Abu Bakar Jais.

Najib sebelum ini, memohon semakan keputusan Mahkamah Persekutuan pada 23 Ogos 2022 yang mengekalkan keputusan Mahkamah Tinggi Kuala Lumpur yang mensabitkannya bersalah serta hukuman penjara 12 tahun dan denda RM210 juta dalam kes rasuah membabitkan RM42 juta dana SRC

Pada 6 September tahun lepas, bekas Perdana Menteri itu memohon untuk semakan semula keputusan Mahkamah Persekutuan.

Bekas Ahli Parlimen Pekan itu memohon rayuan berkenaan didengar korum Mahkamah Persekutuan lain yang mengandungi tidak kurang daripada tujuh hakim Mahkamah Persekutuan atau yang difikirkan wajar oleh mahkamah.

Beliau yang kini menjalani hukuman penjara 12 tahun di Penjara Kajang, turut memohon hukuman ke atasnya itu ditangguhkan sementara menunggu pendengaran permohonan semakan berkenaan.

Setelah gagal di Mahkamah Rayuan dan Mahkamah Persekutuan, bekas perdana menteri itu memohon panel mahkamah tertinggi baharu untuk mendengar semakan dikemukakannya terhadap sabitan dan hukuman sebelum ini.


Tidak ada apa-apa tidak kena, kata Zafrul berhubung pakej rangsangan sejak 2020

Pakej rangsangan ekonomi yang dilaksanakan kerajaan sejak 2020 berjalan secara telus dan mengikut urus tadbir secara teratur, kata Tengku Datuk Seri Zafrul Tengku Abdul Aziz.

Zafrul sebelum ini menjawat jawatan Menteri Kewangan dibawah dua Perdana Menteri terdahulu dan bertanggungjawab dalam merancang perbelanjaan kerajaan serta memperkenalkan beberapa pakej rangsangan ekonomi bagi memulihkan negara selepas berdepan cabaran pandemik, Covid-19 sebelum ini.

Menteri Perdagangan Antarabangsa dan Industri sedia bekerjasama jika dipanggil berhubung dakwaan penyelewengan dana tersebut.

“Tidak ada apa-apa yang tidak kena (melibatkan pengurusan dana). Tapi saya sedia untuk bekerjasama sekiranya dipanggil oleh agensi berkaitan. Kami sangat telus.

“Seperti saya katakan, kita ada laporan mingguan (Laporan Laksana). Ia tidak pernah dilakukan sebelum ini.

“Laporan itu diserahkan kepada media, malah orang awam juga boleh mendapatkannya,” katanya dipetik dalam dalam temu bual eksklusif bersama CNBC pada Khamis, lapor Astro Awani.

Zafrul pada masa sama turut mengesahkan beliau belum dipanggil oleh mana-mana agensi termasuk Suruhanjaya Pencegahan Rasuah Malaysia (SPRM) berhubung siasatan dakwaan penyelewengan dana tersebut.

Bulan lepas, SPRM memaklumkan fokus siasatan pihaknya berhubung dakwaan salah guna dana oleh kerajaan pimpinan Perikatan Nasional (PN) sebelum ini akan tertumpu kepada RM92.5 bilion yang dibelanjakan untuk pengurusan Covid-19.

Perdana Menteri Anwar Datuk Seri Ibrahim sebelum ini berkata, Kementerian Kewangan telah mengakui beberapa pelanggaran serius prosedur melibatkan dana itu.


China lancar kapal angkasa Shenzhou-14

Kapal angkasa Shenzhou-14 yang dibawa roket Long March-2F berjaya dilancarkan dari Pusat Pelancaran Satelit Jiuquan di barat laut China, tepat pukul 10.44 pagi Ahad.

Menurut Agensi Angkasa Bermanusia China (CMSA), kapal angkasa itu dihantar ke orbit mengikut jadual dan kesemua tiga anak kapal berada dalam keadaan baik, lapor Bernama.

Ia merupakan misi penerbangan kali ketiga membabitkan kehadiran angkasawan pada fasa pembinaan stesen angkasa China.

Difahamkan, tiga angkasawan China, iaitu Chen Dong, Liu Yang dan Cai Xuzhe berjaya memasuki modul teras Tianhe pada pukul 8.50 malam Ahad.

Ketiga-tiga angkasawan dijadualkan berada di stesen angkasa itu selama enam bulan untuk menjalankan misi seperti menyelenggara dan membaik pulih kemudahan, mengendalikan tangan robotik, melakukan aktiviti luar kenderaan (EVA) serta eksperimen yang berkaitan.

Menurut penyelidik Pusat Latihan Angkasawan China, Li Yinghui, sebanyak 24 ujian perubatan akan turut dijalankan.

“Satu daripadanya adalah untuk mengetahui lebih lanjut tentang kesan persekitaran sifar graviti dan penerbangan angkasa lepas ke atas manusia dari perspektif fizikal.

“Kedua adalah melihat kesan penerbangan angkasa lepas terhadap keupayaan manusia, dan mengkaji ciri-ciri perubahan keupayaan manusia.” katanya.

Pada Jun 2019, CMSA dan Pejabat Pertubuhan Bangsa-Bangsa Bersatu untuk Urusan Angkasa Luar (UNOOSA) bersama mengumumkan kumpulan pertama projek terpilih yang terdiri daripada sembilan projek dari 17 buah negara serta 23 entiti untuk menjalankan eksperimen sains angkasa di stesen angkasa China.

Sebanyak 25 kabinet eksperimen saintifik boleh ditempatkan di dalam kabin stesen angkasa China.

Setiap kabinet eksperimen pula berfungsi sebagai sebuah makmal angkasa yang kecil, yang dapat menyokong pembangunan eksperimen sains angkasa.

Stesen angkasa China akan menjalankan lebih banyak eksperimen sains angkasa antarabangsa pada masa hadapan.


Menteri Wilayah semasa pentadbiran PH keluar minit sokongan, dedah portal

Sebuah portal mendedahkan bekas Menteri Wilayah Persekutuan semasa pentadbiran Pakatan Harapan (PH) mengeluarkan minit sokongan kepada sebuah syarikat pemaju swasta untuk mendapatkan kelulusan bagi memindahkan plot tanah pada 2019.

Portal Malaysianow mendakwa Menteri tersebut yang juga seorang Ahli Parlimen secara peribadi memastikan surat rayuan daripada pemaju tersebut ditangani sendiri oleh pembantunya dan datuk bandar.

Pemaju tersebut dikatakan menulis surat kepada Menteri itu memohon untuk mendapatkan sebuah plot tanah Kuala Lumpur bagi tujuan pembangunan bercampur.

Surat tersebut didakwa menulis surat rayuan kepada Menteri sekitar Disember 2018.

Terdahulu, permohonan tersebut sudah diluluskan Pejabat Tanah dan Galian Wilayah Persekutuan pada Disember 2017 tetapi dibatalkan pada November 2018.

“Pihak kami juga amatlah berharap agar pihak YB Tuan dapat memberi sokongan penuh dalam menimbang semula keputusan pembatalan terhadap pemberimilikan tanah ini memandangkan pembangunan yang dicadangkan ini dapat membina keupayaan Usahawan Bumiputera seperti kami ini untuk memberi sumbangan yang besar terhadap ekonomi negera yang kurang memberangsangkan di masa kini,” kata isi kandungan dalam surat tersebut yang didakwa dilihat MalaysiaNow.

Selepas itu, Setiausaha Politik Menteri itu diarahkan merujuk perkara tersebut kepada pejabat tanah.

Kemudiaan, tiga bulan kemudiaan Setiausaha Politik itu memaklumkan kepada syarikat itu bahawa permohonan mereka dirujuk kepada pejabat tanah, dan pihak menteri “tiada halangan” berhubung perkara tersebut.

Pada November 2019, selepas satu lagi rayuan daripada syarikat sama, Menteri menulis nota kepada Ketua Setiausaha Negara dan Datuk Bandar Kuala Lumpur: “Harap dapat diluluskan kerana selaras dengan wawasan KWP”.

Semakan lanjut oleh MalaysiaNow turut mendedahkan beberapa nama yang biasa dilihat dalam lembaga pengarah syarikat tersebut, termasuk penyokong parti dan ahli perniagaan bergelar Datuk.

Persoalan timbul memandangkan permohonan Menteri tersebut dilakukan ketika kerajaan PH berkata tidak mahu mengamalkan budaya menulis surat sokongan oleh ahli politik bagi permohonan tender atau projek.


Tak perlu Rahman Dahlan nak dabik dada dan takbur, kata Tajuddin

Susulan pendedahan klip audio tular seorang Ahli Majlis Tertinggi (MT), Datuk Abdul Rahman Dahlan yang bimbang UMNO tidak diberikan kredit sekiranya kes Covid-19 berjaya diturunkan, seorang rakan ahli MT membidasnya supaya tidak mendabik dada dan takbur.

Pengarah Pilihan Raya UMNO, Datuk Seri Tajuddin Abdul Rahman berkata rakyat tahu menilai buruk dan baik seseorang pemimpin, tidak perlu untuk terlalu menunjuk-nunjuk hanya semata-mata mahu mendapatkan penghargaan daripada orang ramai.

“Kalau orang yang baik, kalau berbudi pada rakyat, rakyat pasti tahu siapa yg berbudi.

“Rakyat tahu menilai dan hargainya. Tak payah nak dabik dada kita buat itu kita buat ini. Ini yang ditakutkan, kerajaan akan dapat nama, UMNO yang rugi,” katanya membidas Rahman yang didakwa mengeluarkan kenyataan sedemikian.

Menurut laporan sebuah portal MalaysiaNow, Rahman didakwa berkata UMNO mesti bertindak sekarang ketika situasi Covid-19 masih buruk, kerana pemulihan pandemik tidak akan menguntungkan parti itu untuk mendapat kuasa.

“Tetapi bila kes Covid turun, kita juga akan rugi, sebab kita tidak akan dapat kredit. Yang akan claim kredit ialah perdana menteri. Saya khuatir, bila keadaan sudah reda dan ekonomi meningkat, apa akan jadi kepada UMNO?

“Kalau Covid ini reda, saya khuatir kita tidak akan dapat kredit. Bila mereka selesa, kita akan berdepan lagi dengan masalah,” kata Abdul Rahman lapor portal tersebut.

Tajuddin menegaskan tidak bersetuju dengan pandangan bekas Ahli Parlimen Kota Belud itu yang disifatkan sebagai cetek dan dilihat cuba bermain politik sehingga mengadaikan maruah parti.

“Saya tidak bersetuju pada pandangan yang sempit dan cetek ini. Cakap mesti datang dari hati yang baik.

“Jangan main politik sampai gadaikan maruah kita, sejauh mana keyakinan UMNO kalau mentadbir, boleh selesaikan kes Covid-19? jangan cakap besar, ini kerja tuhan,” ujarnya.

Beliau juga mengingatkan ia bukan jaminan krisis yang sedang dihadapi negara dapat ditangani sekalipun UMNO mengambil alih kerajaan dan tidak wajar mendakwa kerajaan gagal walhal realitinya UMNO juga gagal.

“Jangan ingat bila kita ambil alih, kita mampu mengatasinya, jangan takbur sangat.

“Kita selalu cakap kerajaan gagal, tapi diri sendiri gagal tu tidak sedar pula?” katanya lagi.


Pakar beri amaran ‘Stealth’ bakal lonjakkan semula jangkitan harian

Pakar penyakit berjangkit dan penjagaan kritikal memberi amaran jangkitan Covid-19 akan melonjak semula susulan penularan varian Omicron versi BA.2 yang dilaporkan pantas menjangkiti, walaupun terhadap individu yang telah sembuh daripada jangkitan virus itu.

Pakar penyakit berjangkit, bioterorisme, dan perubatan kecemasan di Pusat Keselamatan Kesihatan Johns Hopkins, Dr Amesh Adalja berkata virus Covid-19 akan terus bermutasi dan berubah-ubah dengan menjadi lebih mudah berjangkit dan mengelak imunisasi.

Katanya bersar kemungkinan kes akan meningkat semula tetapi tidak dapat dijelaskan ke tahap mana, susulan penularan varian Omicron versi BA.2 atau dikenali sebagai ‘stealth Omicron’.

“Adalah tidak dapat dielakkan bahawa bagi penyakit yang tidak dapat dihapuskan, kes akan berubah-ubah dan virus akan terus bermutasi menjadi lebih mudah berjangkit dan mengelak imun.

“Matlamat dengan Covid-19 adalah untuk mengalihkan penyakit kepada spektrum ringan dan mengurangkan kes kemasukan ke hospital, yang sebahagian besarnya berlaku disebabkan oleh imuniti penduduk dan tindakan balas perubatan sedia ada,” katanya.

Versi baharu Omicron itu kini telah menembusi Eropah serta beberapa bahagian lain di dunia, dan telah dikesan di Amerika Syarikat (AS).

Pusat Kawalan dan Pencegahan Penyakit (CDC) minggu ini menganggarkan bahawa subvarian BA.2 menyumbang hampir 25 peratus daripada semua kes Covid-19 baharu di seluruh negara, meningkat daripada hanya satu dalam 10 kes baharu seminggu sebelumnya, lapor CBS News.

Penyelidikan juga mencadangkan bahawa BA.2 boleh menjangkiti semula mana-mana individu sejurus selepas mereka pulih daripada jangkitan versi lain Omicron, walaupun kejadian itu ‘jarang’ dan dilihat ‘kebanyakannya pada individu muda yang tidak divaksinasi dengan penyakit ringan yang tidak mengakibatkan kemasukan ke hospital atau kematian’.

Pegawai kesihatan melahirkan kebimbangan bahawa kelonggaran langkah mitigasi seperti pemakaian pelitup muka, boleh memberi kelebihan tambahan kepada sub-varian BA.2 untuk merebak dengan lebih pantas.

Mengikut peraturan baharu di AS, lebih 98 peratus rakyat Amerika tidak perlu memakai pelitup muka di dalam rumah.

Sementara itu, kes harian Covid-19 dibeberapa negara yang menarik balik atau melonggarkan sekatan mula meningkat semula, khususnya melibatkan Omicron.

Sementara itu, Ketua Pegawai Eksekutif Pfizer, Albert Bourla awal minggu ini menggembar-gemburkan keperluan untuk suntikan penggalak kedua bagi mengelakkan satu lagi lonjakan jangkitan Covid-19.

Pembuat dan pengeluar ubat-ubatan itu telah meminta kebenaran daripada pengawal selia persekutuan untuk suntikan penggalak tambahan vaksin Covid-19 kepada warga emas pada Selasa.

“Sekarang ini, cara yang kita lihat, adalah perlu, penggalak keempat. Perlindungan yang anda peroleh daripada suntikan ketiga, ia cukup baik – sebenarnya agak baik untuk kemasukan ke hospital dan kematian. Ia tidak begitu baik terhadap jangkitan – tetapi ia tidak bertahan lama,” katanya. – Agensi


Kastam perketat kawalan, elak ganja dari Thai masuk ke Malaysia

Jabatan Kastam Diraja Malaysia (JKDM) akan memperketat kawalan di pintu sempadan bagi mengekang aktiviti penyeludupan ganja termasuk produk mempunyai bahan terlarang ke Malaysia.

Ketua Cawangan Penguatkuasaan JKDM Bukit Kayu Hitam Suhaila Mohamad Noor berkata pihaknya akan mengetatkan pemeriksaan ke atas kenderaan dan penumpang yang merentas sempadan untuk memastikan tiada bahan terlarang dapat dibawa masuk ke Malaysia, lapor Bernama.

“Kita akan memberi kesedaran kepada masyarakat bahawa ganja merupakan bahan terlarang di Malaysia dan ia tidak boleh dibawa masuk walaupun Thailand telah menghapuskannya daripada senarai narkotiknya,” katanya kepada pemberita.

Pada Jumaat, beliau telah mengadakan perjumpaan dengan Pengarah Bahagian Penguatkuasaan Pejabat Kastam Thailand, Tawal Rodjit di Sadao, Songkhla untuk memperkukuh kerjasama kedua-dua negara dalam usaha membanteras dadah.

Ia merupakan mesyuarat pertama mengenai usaha membanteras penyeludupan dadah antara kedua-dua agensi sejak pembukaan semula pintu sempadan negara.

Thailand, negara Asia pertama yang menghapuskan ganja daripada senarai narkotiknya dan membenarkan orang ramai menanam tumbuhan itu di rumah.

Bermula 9 Jun, Thailand mengeluarkan bahagian tertentu dan ekstrak tumbuhan ganja (kecuali bunga dan perbungaan) daripada senarai narkotik terkawal kategori 5, di bawah Akta Narkotik 1979, supaya boleh digunakan untuk tujuan perubatan.

Bagaimanapun, penggunaan marijuana yang juga dikenali sebagai ganja dan kanabis, secara rekreasi masih diharamkan.


Kerajaan, PM, SPR mohon batal saman pemula Charles Santiago

Perdana Menteri, Datuk Seri Ismail Sabri Yaakob, kerajaan dan Suruhanjaya Pilihan Raya (SPR) memfailkan permohonan bagi membatalkan saman pemula yang difailkan penyandang Parlimen Klang, Charles Santiago.

Memetik laporan Berita Harian, permohonan itu difailkan di Pejabat Pendaftar Mahkamah Tinggi hari ini.

Ketiga-tiga defendan turut memohon supaya prosiding tindakan undang-undang itu digantung sehingga permohonan pembatalan diputuskan Mahkamah Tinggi.

Alasan permohonan pembatalan saman pemula itu adalah bahawa ia tidak mendedahkan kausa tindakan, mahu pun kausa tindakan yang munasabah ke atas mereka.

Ia adalah kerana kuasa Yang di-Pertuan Agong dalam membuat pengisytiharan pembubaran Parlimen ke-14 mengikut Perkara 55(2) dan Perkara 40(2)(b) Perlembagaan Persekutuan tidak boleh diadili (non justiciable) dan tidak boleh dipertikaikan di mahkamah.

Charles memfailkan saman pemula pada 12 Oktober lalu terhadap Ismail Sabri, Kerajaan Malaysia dan SPR susulan pembubaran Parlimen ke-14 yang dibuat.

Charles memohon perintah mahkamah untuk menghentikan Pilihan Raya Umum Ke-15 daripada diadakan tahun ini walaupun Parlimen telah dibubarkan.


Rayuan Najib: Pendakwa kata ‘derma Arab’ satu penipuan

Timbalan Pendakwa Raya Datuk V Sithambaram hari ini memberitahu Mahkamah Rayuan bahawa tindakan Datuk Seri Najib Razak mengembalikan sebahagian ‘derma Arab’ kononnya kepada pengirim tanpa sebarang penjelasan atau surat ucapan terima kasih menunjukkan derma Arab itu adalah satu penipuan.

Beliau berkata, jika itu adalah sumbangan daripada Almarhum Raja Abdullah Abdulaziz Al Saud mengapa ia harus dikembalikan kepada sebuah syarikat yang dikenali sebagai Tanore Finance Corp.

“Raja itu tidak pernah meminta wang itu dikembalikan. Malah, perayu (Najib) berkata wang itu didermakan oleh Raja Arab Saudi untuk memastikan Malaysia boleh menjadi model negara Islam yang stabil dan moden.

“Adalah ‘benar-benar pelik’ bagi Najib untuk memulangkan derma sebanyak RM2.6 bilion (US$620 juta) daripada Raja kepada sebuah syarikat.

“Ini adalah cubaan terdesak untuk menyokong kes pembelaan. Najib, dalam keterangannya, menyatakan ia adalah ahli perniagaan dalam buruan Low Taek Jho yang memintanya memulangkan duit itu kepada Tanore,” katanya seperti di laporkan Bernama, hari ini.

Sithambaram berkata, Najib telah memberi keterangan bahawa akan ada konotasi politik jika wang itu kekal dalam akaun peribadinya di AmBank.

“Yang Arif, tiada bukti bahawa raja telah memberikan wang ini. Ia adalah pembelaan terdesak.

“Jika saya memberikan anda derma dan anda memulangkannya, saya akan menganggapnya sebagai satu penghinaan kerana saya beri anda derma untuk tujuan yang baik.

“(Anda kata ia telah dikembalikan) Tetapi wang itu telah dipindahkan ke Tanore. Saya tidak tahu apakah kaitan Raja dengan syarikat itu,” katanya sambil menambah malah Kabinet tidak tahu mengenai derma itu.

Tambah Sithambaram penelitian rapi terhadap keterangan Najib menunjukkan terdapat keraguan jika kononnya pertemuan dengan Raja benar-benar berlaku dan sama ada Raja itu menjanjikan sokongan kewangan kepadanya.

“Najib hanya menyatakan bahawa Raja itu telah menjanjikan sokongan tetapi menjelaskan beliau hanya dimaklumkan oleh Low pada pertengahan tahun 2010 bahawa Raja itu telah bersetuju untuk memberikan sokongan kewangan,” katanya.

Sithambaram berhujah demikian di hadapan panel tiga hakim diketuai Hakim Datuk Abdul Karim Abdul Jalil dalam prosiding rayuan Najib terhadap sabitan dan hukuman penjara kerana penyalahgunaan dana SRC International sebanyak RM42 juta.

Dua lagi hakim yang bersidang ialah Datuk Has Zanah Mehat dan Datuk Vazeer Alam Mydin Meera.

Pada 28 Julai tahun lepas, Mahkamah Tinggi Kuala Lumpur telah menjatuhkan hukuman penjara 12 tahun dan denda RM210 juta ke atas Najib selepas mendapati beliau bersalah atas tujuh pertuduhan melibatkan CBT, pengubahan wang haram dan menyalahgunakan kedudukan membabitkan RM42 juta dana milik SRC International.

Pendengaran rayuan itu bersambung.


PASleak wujudkan semula polemik dua mazhab dalam UMNO

Dokumen yang dikenali sebagai ‘PASleak’ dan tersebar sejak beberapa hari lalu bakal mewujudkan semula polemik dua mazhab di dalam UMNO, kata bekas Timbalan Ketua Bahagian UMNO Putrajaya, Datuk Tun Faisal Ismail Aziz.

Menurutnya sama ada kandungan PASleak itu benar atau tidak atau ditokok tambah, yang pasti ia dilakukan pihak yang tidak mahu Muafakat Nasional (MN) digerakkkan semula.

“PASleak bukan minit mesyuarat atau sebarang perancangan, tapi merupakan suatu catatan. Tidak diketahui catatan itu dibuat oleh siapa dan adakah kandungannya benar atau bersama tokok tambah. Ia mahu meningkatkan kebencian kumpulan tertentu di dalam UMNO terhadap PAS.

“Yang pastinya, penyebarannya dibuat oleh pihak yang tidak mahu Muafakat Nasional digerakkan semula dan mahu meningkatkan lagi kebencian kumpulan tertentu di dalam UMNO terhadap PAS.

“Bagi UMNO, ia menggolakkan semula polemik dua mazhab. Pertama, mazhab, UMNO Go Solo, kedua mazhab, Muafakat Ummah,” katanya dalam kenyataan hari ini.

Tun Faisal berkata bagi penyokong mazhab Muafakat Ummah, tentulah berita yang diterima tanpa diketahui dengan jelas siapakah sumbernya, ditangani dengan cermat dan penuh tabayyun.

Bagi mereka, lebih baik bertanya kepada PAS dan menyelami sejauh mana agenda permuafakatan demi mengalahkan musuh yang berbeza ideologi masih kukuh dalam diri mereka, katanya.

Beliau berkata tentu bagi penyokong mazhab ini, MN masih boleh digerakkan bagi memastikan matlamat kemenangan dua pertiga majoriti dalam pilihan raya umum ke-15 (PRU-15)  tercapai.

“Bagi penyokong mazhab UMNO Go Solo, berita yang tidak tahu dari mana sumbernya ini disambut ibarat ‘orang mengantuk disorongkan bantal’. Ia disebar secara meluas kepada ahli-ahli UMNO dan ditambah dengan tuduhan yang membakar emosi, bahawa ia adalah ‘minit mesyuarat PAS untuk menghancurkan UMNO’.

“Matlamat akhirnya adalah, PAS adalah parti yang perlu dibenci oleh UMNO, MN mesti dibenam sedalam-dalamnya dan hanya dengan bertanding solo UMNO dan BN akan mencapai kemenangan mutlak dua pertiga majoriti kerana ketika ini UMNO dalam posisi yang sangat kuat dan bukti daripada dua Pilihan Raya Negeri (PRN) yang lalu, UMNO telah diterima rakyat dan boleh menang besar jika PRU-15 dilaksanakan sekarang,” katanya.

Tun Faisal mengingatkan supaya UMNO membuat perkiraan yang betul sebelum mendesak PRU-15 diadakan.

“Dalam PRU-14, JASA meramalkan BN akan kalah dan hanya akan mendapat maksimum 90 kerusi. Bagaimanapun ada Pegawai Khas PM yang yakin BN akan menang besar dua pertiga majoriti dan mengajak kita meraikan kemenangan ini seawal jam 6.30 petang hari kita mengundi.

“Usahlah koyak sangat jika ada yang mempertikaikan kita, lebih-lebih lagi di bulan Ramadan,” katanya.


Langkah Pemerkasa Plus mampu meminimumkan impak ‘total lockdown’

Langkah Putrajaya memperkenalkan pakej rangsangan Pemerkasa Plus akan mampu meminimumkan impak Perintah Kawalan Pergerakan sepenuhnya atau ‘total lockdown’ kepada rakyat yang terjejas sepanjang tempoh tersebut.

Presiden dan Ketua Pegawai Eksekutif EMIR Research Datuk Dr Rais Hussin berkata pakej diperkenalkan tersebut menjadi jaringan keselamatan untuk kesejahteraan rakyat semasa berdepan cabaran pandemik Covid-19.

“Tiga objektif utama berkenaan adalah merancakkan kapasiti kesihatan awam, memastikan kesejahteraan rakyat, selain menyokong kesinambungan perniagaan.

“Strategi untuk menyokong perusahaan kecil dan sederhana (PKS), yang merupakan enjin pertumbuhan kepada negara, adalah cara yang sebetulnya,” katanya semasa program “Mid-Day Update” Bernama TV hari ini.

Beliau tidak menafikan keputusan tidak popular terpaksa diambil kerajaan susulan ‘sekatan’ ke atas perniagaan terutama PKS tetapi ia langkah yang perlu diambil bagi memutuskan rantaian jangkitan, selain membolehkan sistem kesihatan kembali pulih.

Memandangkan angka jangkitan yang berada di luar kawalan, sekatan penuh ini, ditambah pula dengan jaringan keselamatan (PEMERKASA Plus), akan membuktikan bahawa dalam jangka masa panjang, ianya merupakan keputusan yang tepat, katanya lagi.

“Pada pendapat saya, jika saya pemilik perniagaan, saya akan mengambil langkah yang betul untuk memotong rantaian.

“Pada masa sama, program vaksinasi perlu berjalan pantas dan akhirnya, kita akan bersedia untuk menyambung perniagaan,” katanya.

Pemerkasa Plus yang diumumkan oleh Perdana Menteri Tan Sri Muhyiddin Yassin pada Isnin lepas adalah bernilai RM40 bilion, antara lain memperuntukkan RM1 bilion untuk mengembangkan kapasiti kesihatan awam, RM33 bilion bagi meneruskan agenda Prihatin Rakyat dan tambahan RM6 bilion untuk menyokong kesinambungan perniagaan.


40 peratus pesakit Covid-19 di AS penerima dos penggalak

Hampir 40 peratus pesakit yang dimasukkan ke hospital di Amerika Syarikat akibat dijangkiti subvarian Omicron yang menular pada musim bunga telah divaksin dan menerima dos penggalak, menyerlahkan bagaimana varian baharu Covid-19 telah bermutasi untuk lebih mudah dan mengelak daripada imuniti yang ditawarkan oleh suntikan vaksin semasa.

Penemuan daripada saintis di Pusat Kawalan dan Pencegahan Penyakit (CDC) AS menggariskan kepentingan mendapatkan suntikan Covid-19 yang lebih baik untuk menyasarkan subvarian Omicron.

Dari penghujung Mac hingga Mei, apabila subvarian Omicron BA.2 dan BA.2.12.1 menjadi dominan di AS, kadar kemasukan mingguan ke hospital meningkat bagi semua individu dewasa – dengan mereka yang berumur lebih 65 tahun paling teruk.

Bagaimanapun, jumlah keseluruhan kemasukan ke hospital kekal jauh lebih rendah berbanding ketika varian Delta berleluasa pada musim gugur lalu.

Jumlah keseluruhan kemasukan ke hospital adalah perkara penting, kata seorang doktor penyakit berjangkit di Universiti Stanford, Dr Abraar Karan.

“Apabila anda melihat siapa yang dimasukkan ke hospital, kemungkinan besar mereka telah divaksinasi kerana begitu ramai orang yang telah divaksinasi sekarang.

“Perbandingan sebenar ialah berapa banyak kemasukan ke hospital yang kita ada sekarang berbanding pada masa lalu apabila orang tidak diberi vaksin atau tidak dikemas kini dengan penggalak,” kata Dr Karan

Saintis CDC mendapati bahawa vaksin dan penggalak melakukan kerja yang lebih baik untuk memastikan individu yang dijangkiti varian Delta keluar dari hospital berbanding mereka yang mempunyai varian terkemudian.

Keberkesanan berkurangan sedikit dengan varian BA.1, kemudian berubah dengan ketara dengan BA.2 – dengan bahagian yang lebih besar daripada individu dewasa yang dimasukkan ke hospital yang telah divaksinasi dengan sekurang-kurangnya satu dos penggalak.

Imuniti daripada vaksin mula berkurangan dalam tempoh enam bulan, jadi sentiasa mengikuti perkembangan terkini dengan suntikan adalah kunci untuk melindungi diri sepenuhnya. Kurang daripada separuh rakyat Amerika telah mendapat suntikan penggalak.

Individu dewasa dengan sekurang-kurangnya dua suntikan penggalak bernasib lebih baik daripada orang lain apabila BA.2 menjadi dominan. Majoriti mereka yang dimasukkan ke hospital juga mempunyai sekurang-kurangnya satu keadaan yang mendasari.

Individu dewasa yang tidak divaksinasi adalah lebih daripada tiga kali berkemungkinan dimasukkan ke hospital, tetapi jangkitan terobosan masih mewakili sejumlah besar kes Covid-19 yang teruk, menurut data.

Pengawal selia AS telah mendorong Moderna, Pfizer dan BioNTech untuk mempercepatkan pembangunan penggalak khusus bagi varian Omicron untuk pelancaran pada September.

Pengeluar ubat-ubatan minggu ini menyerahkan data awal kepada Pentadbiran Makanan dan Ubat-ubatan (FDA) AS untuk mendapatkan pelepasan kecemasan bagi suntikan terkini yang menyasarkan varian virus Omicron BA.4 dan BA.5.

Para saintis dan pembuat vaksin sudah mula melihat ke arah suntikan generasi akan datang yang mungkin memberikan perlindungan tahan lebih lama terhadap lebih banyak varian.

Penemuan laporan baharu itu juga menunjukkan bahawa bersama dengan vaksinasi, langkah farmaseutikal dan bukan farmaseutikal lain harus digunakan oleh mereka yang berisiko tinggi mendapat Covid-19.

Itu termasuk akses mudah kepada terapeutik seperti ubat antivirus Pfizer Paxlovid dan Remdesivir Sains Gilead, serta Evusheld AstraZeneca untuk individu yang lemah imun. Saintis juga menyatakan bahawa memakai pelitup muka boleh membantu menjaga pemakainya daripada dijangkiti.

Walaupun jumlah kematian Covid-19 adalah yang terendah sejak Julai lalu, AS terus melihat ratusan kematian setiap hari akibat Covid-19, menurut data CDC. – Bloomberg


Penulis buku dakwa ada maklumat keberadaan Jho Low

Pengarang buku ‘Billion Dollar Whale’ dan wartawan Wall Street Journal yang memenangi anugerah, Tom Wright dan Bradley Hope hari ini mendedahkan bahawa mereka mempunyai maklumat keberadaan ahli perniagaan Malaysia dalam buruan Low Taek Jho atau Jho Low.

Dalam catatan Twitter, Wright berkongsi bahawa Jho Low didakwa telah dikesan mengadakan jamuan di Shanghai Disneyland pada 2019, dan mendakwa bahawa maklumat itu datang daripada “sumber kerajaan Malaysia”.

Sambil mengucapkan “Selamat Hari Merdeka” kepada rakyat Malaysia, Wright berkongsi bahawa maklumat tambahan akan didedahkan di halaman YouTube mereka minggu depan.

Menurutnya ia adalah berkaitan individu yang membenarkan Jho Low mengakses sistem perbankan global.

“Bradley dan saya mendedahkan bukti pertama keberadaan Jho Low di saluran YouTube kami. Banyak lagi yang akan datang! Kami akan menambah video setiap minggu dan saya akan menyiarkan foto Jho Low di sini kemudian.

“Kami telah mengikuti kisah ini selama bertahun-tahun. Ini adalah bahagian terakhir teka-teki. Minggu depan, di saluran YouTube kami, kami akan mendedahkan orang yang membenarkan Jho Low mengakses sistem perbankan global.

Pada 2020 lalu, Ketua Polis Negara ketika itu Tan Sri Abdul Hamid Bador berkata Polis Diraja Malaysia mengesyaki Jho Low bersembunyi di Macau, di tengah-tengah usaha membawanya pulang bagi menghadapi keadilan atas peranannya dalam kes 1Malaysia Development Berhad (1MDB).

“Petunjuk kukuh bahawa dia berada di sana (Macau) – noktah,” kata Abdul Hamid kepada Bloomberg.

Menurutnya PDRM juga menerima risikan bahawa Jho Low, aktif di bandar Wuhan di China.

Mahkamah sebelum ini berkata Jho Low telah memainkan peranan penting dalam memindahkan dana RM42 juta daripada bekas unit 1MDB – SRC International Sdn Bhd – ke akaun bekas Perdana Menteri Datuk Seri Najib Razak.

Jho Low telah melarikan diri daripada pihak berkuasa antarabangsa yang menyiasat skandal 1MDB, namun Najib yang dikatakan sebagai rakan komplotnya telah dihantar menjalani hukuman penjara di Penjara Kajang.

Pada 23 Ogos lalu, Najib menjadi bekas Perdana Menteri Malaysia pertama yang dimasukkan ke penjara setelah Mahkamah Persekutuan menolak rayuan akhirnya, dengan mengekalkan sabitan dan hukuman penjara 12 tahun serta denda RM210 juta yang dijatuhkan Mahkamah Tinggi Kuala Lumpur pada 28 Julai 2020.